Yeremiya 38 | Biblia Le Internet Dzi | Xexe Yeye Gɔmeɖeɖe\nWotsɔ Yeremiya ƒu gbe ɖe vudo me (1-6)\nEbed-Melek xɔ na Yeremiya (7-13)\nYeremiya xlɔ̃ nu Zedekiya be wòana ta (14-28)\n38 Eye Sefatiya, Matan vi, Gedaliya, Pashur vi, Yukal,+ Selemiya vi kple Pashur,+ Malkiya vi se nya siwo Yeremiya gblɔ na dukɔ blibo la be: 2 “Ale Yehowa gblɔe nye esi, ‘Ame si atsi du sia me la, atsi yi, dɔwuame kple dɔvɔ̃*+ si me. Ke ame si ana ta Kaldeatɔwo* la, atsi agbe, eƒe agbe* azu aboyonu nɛ,* eye wòanɔ agbe.’+ 3 Ale Yehowa gblɔe nye esi: ‘Wole du sia tsɔ ge ade asi na Babilon-fia ƒe aʋakɔ la kokoko, eye wòaxɔe.’”+ 4 Eye amegãwo gblɔ na fia la be: “Míeɖe kuku, na woawu ŋutsu sia,+ elabena nya mawo, siwo gblɔm wòle na aʋawɔla siwo susɔ ɖe du sia me kple dukɔ blibo la na dzi ɖe le wo ƒo.* Elabena ŋutsu sia mele dukɔ sia ƒe ŋutifafa dim o, ke eƒe gbegblẽ boŋ.” 5 Eye Fia Zedekiya gblɔ be: “Kpɔ ɖa! Ele mia si me. Elabena fia mate ŋu axe mɔ na mi o.” 6 Eye wokplɔ Yeremiya yi ɖade fia ƒe vi Malkiya ƒe vudo* si le Dzɔlawo ƒe Xɔxɔnu+ la me. Eye wotsɔ ka ɖiɖi Yeremiya ɖe eme. Ke tsi mele vudoa me o, negbe ba ko, eye Yeremiya ɖo to ɖe ba la me. 7 Eye Etiopiatɔ Ebed-Melek,+ si nye aƒedzikpɔla* le fia ƒe aƒe* la me se be wotsɔ Yeremiya de vudo la me. Ke fia la bɔbɔ nɔ Benyamin-gbo+ la nu, 8 eya ta Ebed-Melek do tso fia ƒe aƒe* la me yi ɖagblɔ na fia la be: 9 “Oo nye aƒetɔ fia, nu si ŋutsu siawo wɔ ɖe nyagblɔɖila Yeremiya ŋu la vɔ̃ɖi! Wotsɔe de vudo me, eye aku ɖe afi ma, elabena abolo aɖeke megale dua me o.”+ 10 Eye fia la de se na Etiopiatɔ Ebed-Melek be: “Kplɔ ŋutsu blaetɔ̃ tso afi sia kpe ɖe ɖokuiwò ŋu, ne miaɖe nyagblɔɖila Yeremiya le vudoa me hafi wòava ku.” 11 Eya ta Ebed-Melek kplɔ ŋutsuawo kpe ɖe eɖokui ŋu, eye woyi fia ƒe aƒe* la me, le xɔ si le kesinɔnudzraɖoƒe la te,+ eye wòtsɔ ɖovuwo kple avɔ xoxowo le afi ma hetsɔ ka ɖiɖi wo ɖo ɖe Yeremiya le vudoa me. 12 Eye Etiopiatɔ Ebed-Melek gblɔ na Yeremiya be: “Meɖe kuku, tsɔ ɖovuawo kple avɔawo de axatome nàtsɔ kaawo ade wo te.” Eye Yeremiya wɔe nenema, 13 eye wotsɔ kaawo he Yeremiya do goe tso vudoa me. Eye Yeremiya tsi Dzɔlawo ƒe Xɔxɔnu+ la. 14 Fia Zedekiya dɔ ame woyi ɖakplɔ nyagblɔɖila Yeremiya va egbɔe le Yehowa ƒe aƒe la ƒe mɔnu etɔ̃lia, eye fia la gblɔ na Yeremiya be: “Mele nya aɖe bia ge wò. Mègaɣla naneke ɖem o.” 15 Yeremiya ɖo eŋu na Zedekiya be: “Ne megblɔe na wò la, àwum. Eye ne meɖo aɖaŋu na wò hã la, mèle to ɖo gem o.” 16 Eye Fia Zedekiya ka atam na Yeremiya le adzame be: “Zi ale si Yehowa, ame si na agbe* mí le agbe la, nyemawu wò o, eye nyematsɔ wò ade asi na ame siwo le didim be yewoaɖe wò agbe* ɖa la o.” 17 Eye Yeremiya gblɔ na Zedekiya be: “Ale aʋakɔwo ƒe Yehowa, Israel ƒe Mawu la, gblɔe nye esi, ‘Ne èna ta Babilon-fia ƒe amegãwo* la, ekema woakpɔ wò agbe* ta, womatɔ dzo du sia o, eye wò kple wò aƒemetɔwo miatsi agbe.+ 18 Ke ne màna ta Babilon-fia ƒe amegãwo* o la, ekema woatsɔ du sia ade asi na Kaldeatɔwo woatɔ dzoe,+ eye màdo le wo si me o.’”+ 19 Eye Fia Zedekiya gblɔ na Yeremiya be: “Mele vɔvɔ̃m na Yudatɔ siwo yi ɖade Kaldeatɔwo dzi, elabena ne wotsɔm de asi na wo la, woawɔ funyafunyam.” 20 Ke Yeremiya gblɔ be: “Womatsɔ wò ade asi na wo o. Meɖe kuku, ɖo to Yehowa ƒe gbe le nya si gblɔm mele na wò la me, ekema eme anyo na wò, eye àtsi* agbe. 21 Ke ne ègbe be yemana ta* o la, nu si Yehowa ɖe fiam lae nye esi: 22 Kpɔ ɖa, wokplɔ nyɔnu siwo katã kpɔtɔ ɖe Yuda-fia ƒe me* la yina Babilon-fia ƒe amegãwo gbɔ,+ eye wole gbɔgblɔm be,‘Ame siwo ŋu nèɖo ŋu ɖo* la ble wò, eye woɖu dziwò.+ Wona wò afɔ ɖo ba. Eye woka le ŋuwò to mɔ bubu dzo.’ 23 Wokplɔ srɔ̃wòwo katã kple viwòwo do goe yina na Kaldeatɔwo, eye wò ŋutɔ hã màdo le wo si me o, ke boŋ Babilon-fia ƒe asi asu dziwò,+ eye woatɔ dzo du sia le tawò.”+ 24 Eye Zedekiya gblɔ na Yeremiya be: “Mègana ame aɖeke nanya naneke tso nya siawo ŋu o, ne nàgaku o. 25 Eye ne amegãwo se be meƒo nu kpli wò, eye wova gbɔwò va bia wò be, ‘Míeɖe kuku, gblɔ nya si nègblɔ na fia la na mí. Mègaɣla naneke ɖe mí o, ekema míawu wò o.+ Nya kae fia la gblɔ na wò?’ la, 26 ekema nàgblɔ na wo be: ‘Ðe meyi ɖaɖe kuku na fia la be wòana woave nunye, ne wòagagbugbɔm aɖo ɖe Yehonatan ƒe xɔ la me, ne maku ɖe afi ma o.’”+ 27 Emegbe amegãwo katã va Yeremiya gbɔ hebia gbee. Ke eya hã gblɔ nya siwo katã fia la de se nɛ be wòagblɔ la na wo. Ale womegagblɔ nya aɖeke nɛ o, elabena ame aɖeke mese dzeɖoɖoa o. 28 Yeremiya tsi Dzɔlawo ƒe Xɔxɔnu+ la, va se ɖe gbe si gbe woxɔ Yerusalem, enɔ afi ma esime woxɔ Yerusalem.+\n^ Alo, “dɔléle.”\n^ Egɔmeɖeɖe tẽe, “ado yi Kaldeatɔwo gbɔ.”\n^ Alo, “aɖe eƒe agbe.”\n^ Egɔmeɖeɖe tẽe, “na woƒe alɔ do agblɔ.”\n^ Alo, “tsido.”\n^ Alo, “fiaŋume.” Egɔmeɖeɖe tẽe, “ame tata.”\n^ Egɔmeɖeɖe tẽe, “èdo go yi Babilon-fia ƒe amegãwo gbɔ.”\n^ Egɔmeɖeɖe tẽe, “màdo go ayi Babilon-fia ƒe amegãwo gbɔ.”\n^ Alo, “wò luʋɔ atsi.”\n^ Egɔmeɖeɖe tẽe, “yemado ayi.”\n^ Egɔmeɖeɖe tẽe, “Ame siwo le ŋutifafa me kpli wò.”


Hebritɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Eya ŋuti nɔvi kɔkɔewo, dziƒoyɔyɔ gome kpɔlawo, mibu apostolo kple nunɔlagã si me míeʋuna la ŋu—si nye Yesu. 2 Ewɔ nuteƒe na Ame si ɖoe, abe ale si Mose hã wɔ nuteƒe le Ame ma ƒe aƒe blibo la katã me ene. 3 Elabena wobui be edze na ŋutikɔkɔe geɖe wu Mose, esi wònye ame si tso aƒe la dze na bubu wu aƒea ta. 4 Nyateƒee, aƒe sia aƒe la, ame aɖee tsonɛ, gake ame si wɔ nuwo katã lae nye Mawu. 5 Eye Mose, si nye subɔvi, la wɔ nuteƒe le Ame ma ƒe aƒe blibo la katã me bene wòanye ɖaseɖiɖi hena nya siwo woava gblɔ emegbe la, 6 gake Kristo wɔ nuteƒe abe Vi ene le Ame ma ƒe aƒe la nu. Míawoe nye Ame ma ƒe aƒe la, ne míelé míaƒe nuƒoƒo dzinɔameƒotɔe kple míaƒe adegbeƒoƒo ɖe mɔkpɔkpɔ la ŋu me ɖe asi sesĩe va se ɖe nuwuwu. 7 Esia tae abe ale si gbɔgbɔ kɔkɔe la gblɔe ene be: “Ne miese ye ŋutɔ ƒe gbe egbea la, 8 migasẽ miaƒe dzi me, abe ale si wowɔ le ɣeyiɣi si me wodo dɔmedzoe nam helĩhelĩ, abe le ŋkeke si dzi wodom kpɔ le gbedadaƒo, 9 esime mia tɔgbuiwo dom kpɔ hetem kpɔ, evɔ wònye wokpɔ nye dɔwɔwɔwo ƒe blaene sɔŋ hafi, la ene o. 10 Esia tae dzidzime sia ƒe nu nyɔ ŋu nam, eye megblɔ be: ‘Wotraa mɔ ɣesiaɣi le woƒe dzi me, eye womedze si nye mɔwo o.’ 11 Eya ta meka atam le nye dziku me be, ‘Womage ɖe nye dzudzɔ la me o.’” 12 Nɔviwo, mikpɔ nyuie, be dzi vɔ̃ɖi maxɔse nagaɖo mia dometɔ aɖeke me, le esi wòle tetem ɖa le Mawu gbagbe la gbɔ ta o; 13 ke boŋ miyi edzi mianɔ nu xlɔ̃m mia nɔewo gbe sia gbe, zi ale si woate ŋu ayɔe be “Egbea,” bene nu vɔ̃ ƒe amebleŋusẽ nagana mia dometɔ aɖeke ƒe dzi me nasẽ o. 14 Elabena ne míelé kakaɖedzi, si nɔ mía si le gɔmedzedzea me la, me ɖe asi sesĩe va se ɖe nuwuwu ko hafi míazu Kristo la ƒe gomekpɔlawo ŋutɔŋutɔ, 15 esime wole gbɔgblɔm be: “Ne miese ye ŋutɔ ƒe gbe egbea la, migasẽ miaƒe dzi me, abe ale si wowɔ le ɣeyiɣi si me wodo dɔmedzoe nam helĩhelĩ ene o.” 16 Elabena ame kawoe see, evɔ wodo dɔmedzoe nɛ helĩhelĩ? Ɛ̃, ɖe menye ame siwo katã Mose kplɔ do goe tso Egipte lae oa? 17 Gawu la, ame kawo ƒe nue nyɔ ŋu na Mawu ƒe blaene sɔŋ? Alo menye ame siwo wɔ nu vɔ̃, ame siwo ƒe kukuwo tsi gbedadaƒo lae oa? 18 Gake ame kawoe wòka atam na be womage ɖe yeƒe dzudzɔ la me o ne menye ame siwo wɔ nu tomaɖomaɖotɔe lae oa? 19 Eya ta míekpɔe be, womete ŋu ge ɖe eme o le dzimaxɔse ta.


Ðe Woate Ŋu Atsɔ Míaƒe Nu Vɔ̃wo Ake Mía? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nMesesẽ akpa be míadze Mawu ŋu o\nBiblia na míenya be amegbetɔwo katã nye nu vɔ̃ wɔlawo. Míenyi nu vɔ̃ ƒe dome tso ame gbãtɔ, Adam, gbɔ. Esia wɔnɛ be míewɔa nu gbegblẽ ɣeaɖewoɣi eye nu si míewɔ la va vea mí emegbe. Mawu ƒe Vi, Yesu Kristo, ku ɖe mía ta tsɔ xe fe ɖe míaƒe nu vɔ̃wo ta. Eƒe tafevɔsaa wɔe be woate ŋu atsɔ míaƒe nu vɔ̃wo ake mí. Mawu ƒe nunanae esia nye.—Xlẽ Romatɔwo 3:23, 24.\nAme aɖewo wɔ nu vɔ̃ gãwo eye ewɔna na wo be ɖewohĩ Mawu matsɔe ake yewo o. Dzidzɔtɔe la, Mawu ƒe Nya la gblɔ be: “Via Yesu ƒe ʋu klɔa nu vɔ̃ ɖe sia ɖe ɖa le mía ŋu.” (1 Yohanes 1:7) Yehowa lɔ̃na faa be yeatsɔ nu vɔ̃ gãwo gɔ̃ hã ake mí, ne míeɖee fia be míetrɔ dzi me vavã.—Xlẽ Yesaya 1:18.\nNu kae wòle be míawɔ be Mawu natsɔ míaƒe nu vɔ̃wo ake mí?\nNe míedi be Yehowa Mawu natsɔ míaƒe nu vɔ̃wo ake mí la, ehiã be míasrɔ̃ nu tso eyama ŋu, si fia be míase eƒe mɔwo, eƒe aɖaŋuɖoɖowo kple eƒe nudidiwo gɔme. (Yohanes 17:3) Yehowa tsɔa ame siwo trɔ dzi me tso woƒe agbe baɖa nɔnɔ me eye wodze agbagba wɔ tɔtrɔ la ƒe nu vɔ̃wo kea wo faa.—Xlẽ Dɔwɔwɔwo 3:19.\nMesesẽ akpa be míadze Mawu ŋu o. Yehowa nya míaƒe gbɔdzɔgbɔdzɔwo. Enye nublanuikpɔla kple dɔmenyotɔ. Ðe eƒe amenuveve meʋã wo nèdi be yeasrɔ̃ nu geɖe wu tso ale si nàwɔ adze eŋu ŋu oa?—Xlẽ Psalmo 103:13, 14.\nDzixɔsewo Kple Subɔsubɔ\nÐe ŋkɔ le Mawu sia? Ðe Yehowa tsɔ ɖe le eme na mía?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ May 2013 | Ðe Mawu Ƒe Tame Sẽa?


“Makpɔ Yehowa Ƒe Atsyɔ̃” | Nusɔsrɔ̃\nGbetakpɔxɔ—Tata Si Míesrɔ̃na | February 2014\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mizo Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\n“Makpɔ Yehowa Ƒe Atsyɔ̃”\nNɔnɔme donuxaxanamewo ate ŋu akpɔ ŋusẽ gã ɖe mía dzi. Woate ŋu axɔ míaƒe susu me, woate ŋu ana míagbɔdzɔ, eye woate ŋu akpɔ ŋusẽ ɖe ale si míebua agbee dzi gɔ̃ hã. Blema Israel Fia David to fukpekpe geɖe me le agbe me. Aleke wòwɔ do dzi? David ŋutɔ ɖo eŋu le eƒe psalmo wɔdɔɖeamedzi aɖe me be: “Metsɔ nye gbe do ɣli na Yehowa, nye gbe metsɔ ƒo koko na Yehowa. Metrɔa nye nuxaxa kɔna ɖe eŋkume, eye meɖea nye hiãwo fiana le eŋkume. Ne nu te nye gbɔgbɔ ŋu la, ènyaa tonyeƒe.” Esia fia be David doa gbe ɖa biaa Mawu ƒe kpekpeɖeŋu ɖokuibɔbɔtɔe.—Ps. 142:2-4.\nLe ɣeyiɣi sesẽwo me la, David do gbe ɖa bia Mawu ƒe kpekpeɖeŋu ɖokuibɔbɔtɔe\nDavid dzi ha le psalmo bubu me be: “Nu ɖeka mebia Yehowa—eyae mele mɔ kpɔm na, be manɔ Yehowa ƒeme le nye agbemeŋkekewo katã me, ne makpɔ Yehowa ƒe atsyɔ̃, eye makpɔ ŋudzedze ɖe eƒe gbedoxɔ la ŋu.” (Ps. 27:4, NW) Menye Lewi vie David nye o, gake bu eŋu kpɔ ko be, eyae nye ema tɔ ɖe gbedoxɔ si me wodea ta agu na Mawu vavã la le ƒe xɔxɔnu kɔkɔea. Ŋudzedzekpɔkpɔ ɖe tadeaguƒea ŋu yɔ David ƒe dzi me ale gbegbe be wòdi be yeanɔ afi ma le yeƒe agbemeŋkekewo katã me ale be ‘yeakpɔ Yehowa ƒe atsyɔ̃.’\nNya “atsyɔ̃” do ƒome kple ‘nu si nyo alo dze ame ŋu henaa dzidzeme ame, alo nu si nya kpɔna na ŋku.’ David kpɔa ŋudzedze ɖe tadedeagu ƒe ɖoɖo siwo Mawu wɔ ŋu ɣesiaɣi. Anyo be míabia mía ɖokuiwo be, ‘Ðe nye hã mesena le ɖokuinye me abe David enea?’\n‘KPƆ ŊUDZEDZE’ ÐE MAWU ƑE ÐOÐOWO ŊU\nLe míaƒe ŋkekea me la, Yehowa meɖo teƒe aɖe koŋ ɖi be afi mae míayi hafi ate ɖe ye ŋu o. Ke boŋ Mawu ɖo eƒe gbɔgbɔmegbedoxɔ gã anyi—eyae nye tadedeagu vavãtɔ ƒe ɖoɖo kɔkɔe la. * Ne ‘míekpɔa ŋudzedze’ ɖe ɖoɖo sia ŋu la, ekema míawo hã míate ŋu ‘akpɔ Yehowa ƒe atsyɔ̃.’\nBu numevɔsamlekpui si wotsɔ akɔbli wɔ si nɔ takpegbadɔa ƒe mɔnu ŋu kpɔ. (2 Mose 38:1, 2; 40:6) Vɔsamlekpui ma tsi tre ɖi na ale si Mawu lɔ̃ faa be yeaxɔ Yesu ƒe amegbetɔ ƒe agbe abe vɔsa ene. (Heb. 10:5-10) Wò ya kpɔ ale si gbegbe esia ɖea vi na míi ɖa! Apostolo Paulo gblɔ be: “Woto Via ƒe ku me dzra mía kple Mawu dome ɖo esime míenye eƒe futɔwo.” (Rom. 5:10) Ne míexɔ Yesu ƒe ʋu si wòkɔ ɖe anyi dzi se la, ekema Mawu ave mía nu ahaka ɖe mía dzi abe exɔlɔ̃wo ene. Eye esia ana Yehowa nabɔ ha kpli mí.—Ps. 25:14.\nEsi ‘wotutua míaƒe nu vɔ̃wo ɖa’ ta la, míekpɔa ‘dzidzemeɣiwo tso Yehowa gbɔ.’ (Dɔw. 3:19) Míaƒe nɔnɔmea le abe gamenɔla si wotso kufia na, si se veve ɖe nu gbegblẽ siwo wòwɔ ta, eye wòtrɔ eƒe agbenɔnɔ keŋkeŋ esi wòle lalam be woawui la ene. Esi ʋɔnudrɔ̃la dɔmenyolaa kpɔ esia la, eɖe nu gbegblẽ siwo wòwɔ ƒe fɔbubu le edzi—eye wòte fli ɖe kufia si wòtso nɛ me. Aleke gbegbe gamenɔla ma ƒe dzi adze eme eye wòakpɔ dzidzɔe nye esi! Abe ʋɔnudrɔ̃la ma ene la, Yehowa ƒe dɔme trɔna ɖe amegbetɔ trɔdzimewo ŋu eye wòkpɔa nublanui na wo heɖea ku ƒe fɔbuamea ɖa le wo dzi.\nKPƆ DZIDZƆ ÐE TADEDEAGU VAVÃTƆ ŊU\nTadedeagu ƒe wɔna siwo teƒe David kpɔ le Yehowa ƒe aƒe me dometɔ aɖewoe nye Israel viwo ƒe ƒuƒoƒo le ha me, Sea xexlẽ kple emedzodzro le dutoƒo, dzudzɔ ʋeʋĩ dodo kple subɔsubɔdɔ kɔkɔe si nunɔlawo kple Lewi viwo wɔna. (2 Mose 30:34-38; 4 Mose 3:5-8; 5 Mose 31:9-12) Tadedeagu ƒe wɔna siwo wowɔ le blema Israel la tɔgbiwo yia edzi egbea hã.\nEgbea la, ‘aleke wònyo, eye wòvivinae nye esi, ne nɔviwo le afi ɖeka’ abe ale si ko wònɔ le blema ene! (Ps. 133:1) Míaƒe xexea me katã ƒe “nɔviwo ƒe habɔbɔ” la dzi ɖe edzi ale gbegbe. (1 Pet. 2:17) Woxlẽa Mawu ƒe Nya la heɖea eme le dutoƒo le míaƒe kpekpewo me. Yehowa to eƒe habɔbɔa dzi wɔ nufiafia ƒe ɖoɖo nyuiwo na mí. Wotaa agbalẽ geɖe siwo me Biblia ƒe nufiame gbogbo aɖewo le siwo míazã le ɖokuisi kple ƒome nusɔsrɔ̃wo me. Dɔdzikpɔha me tɔ ɖeka gblɔ be: “Ŋugbledede tso Yehowa ƒe Nya la ŋu, gɔmesese si le eŋu ŋu bubu kpakple nunya kple gɔmesese didi na gbɔgbɔmekesinɔnuwo bɔ ɖe asinye kpaŋ, eye nye dzi dzea eme ne mefɔ.” Vavãe, ‘sidzedze ate ŋu avivi míaƒe luʋɔ nu.’—Lod. 2:10.\nEgbea, gbe siwo Mawu subɔlawo dona ɖa na Yehowa la dea dzi gbe sia gbe. Gbedodoɖa mawo le na Yehowa abe dzudzɔ ʋeʋĩ si ʋẽna lilili ɖee ene. (Ps. 141:2) Aleke gbegbe wòdzɔa dzi na míe nye esi be Yehowa Mawu kpɔa ŋudzedze gã aɖe ɖe mía ŋu ne míete ɖe eŋu hedo gbe ɖa nɛ le ɖokuibɔbɔ me!\nMose do gbe ɖa be: “Aƒetɔ, mía Mawu, ƒe dɔmenyo nanɔ mía dzi, eye wòana míaƒe asinudɔwo nali ke zã na mí.” (Ps. 90:17) Ne míewɔa subɔsubɔdɔa dzonɔamemetɔe la, Yehowa yrana ɖe míaƒe asinudɔwo dzi. (Lod. 10:22) Ðewohĩ míekpe ɖe ame aɖewo ŋu wova srɔ̃ nyateƒea. Alo ɖewohĩ míedo dzi le subɔsubɔdɔa wɔm ƒe geɖee nye esia togbɔ be amewo metsɔa ɖeke le nya la me o, lãmegbegblẽ ɖea fu na mí, míaƒe dzi gbãna, alo wotia mía yome hã. (1 Tes. 2:2) Ke hã, ɖe míekpɔ “Yehowa ƒe atsyɔ̃” hede dzesii be mía Fofo si le dziƒo la kpɔa ŋudzedze ɖe míaƒe agbagbadzedzewo ŋu geɖe ŋutɔ oa?\nDavid dzi ha be: “Yehowa enye nye domenyinu kple nye kplu me nu; èlé nye dzidzenu ɖe asi. Dzidzenu la dze nyuiaƒe nam.” (Ps. 16:5, 6) David da akpe ɖe eƒe “domenyinu,” si nye ƒomedodo nyui si le eya kple Yehowa dome kple mɔnukpɔkpɔ si su esi be wòasubɔe, la ta. Abe David ene la, míetea ŋu toa fukpekpe geɖe me, gake gbɔgbɔmeyayra geɖewo su mía si. Eya ta mina míayi edzi akpɔ dzidzɔ ɖe tadedeagu vavãtɔ ŋu, eye míakpɔ “ŋudzedze ɖe” Yehowa ƒe gbɔgbɔmegbedoxɔ la ŋu ɣesiaɣi.\n^ mm. 6 Kpɔ July 1, 1996, ƒe Gbetakpɔxɔ, axa 14-24.\nKafu Kristo, Fia Si Wodo Ŋutikɔkɔe Na!\nKpɔ Dzidzɔ Le Alẽvi La Ƒe Srɔ̃ɖeɖe La Ta!\nWoyra Ahosi Si Nɔ Zarpat Ðe Eƒe Xɔse Ta\nYehowa—Nunala Kple Ametakpɔla\nYehowa—Mía Xɔlɔ̃ Vevitɔ\nNU NYUI SIWO LE MÍAƑE NUDZRAÐOƑE Sinima Si Tu Amewo Ƒe Xɔse Ðo La Xɔ Ƒe 100\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2014\nGBETAKPƆXƆ—TATA SI MÍESRƆ̃NA February 2014


Se Veve Ðe Ame Nu | Gbetakpɔxɔ Nusɔsrɔ̃\n“Mi katã . . . mise veve ɖe ame nu.”—1 PET. 3:8.\n1. Le 1 Petro 3:8 ƒe nya nu la, nu ka tae ame siwo tsɔa ɖe le eme na mí hesea veve ɖe mía nu la gbɔ nɔnɔ dzɔa dzi na mí?\nAME siwo tsɔa ɖe le eme na mí hesea veve ɖe mía nu la gbɔ nɔnɔ dzɔa dzi na mí. Wodzea agbagba tsɔa wo ɖokuiwo ɖoa mía teƒe, wodina be yewoanya nu si ŋu bum míele kple ale si míele sesem le mía ɖokui me. Wodea dzesi míaƒe hiahiãwo eye wonaa kpekpeɖeŋu mí; ɣeaɖewoɣi la, wowɔa esia hafi míebiaa wo gɔ̃ hã. Vavãe, ame siwo ‘sea veve ɖe mía nu’ * la ƒe nu dzɔa dzi na mí.—Xlẽ 1 Petro 3:8.\n2. Nu ka tae wòle be míanɔ kutri kum be míase veve ɖe ame nu?\n2 Mí Kristotɔwo katã míedina be míase veve ɖe ame nu. Ke hã, esia wɔwɔ menɔa bɔbɔe na mí ɣesiaɣi o. Nu ka tae? Susu ɖekae nye be míede blibo o. (Rom. 3:23) Eya ta, ebia agbagbadzedze geɖe be míaganɔ míawo ŋutɔwo ƒe nyonyo ko ŋu bum o. Azɔ hã, esesẽna na mía dometɔ aɖewo be woase veve ɖe ame nu le hehe si woxɔ le ɖevime alo nu siwo me woto le agbe me ta. Gakpe ɖe eŋu la, ame siwo dome míele la ƒe nɔnɔme hã ate ŋu akpɔ ŋusẽ gbegblẽ ɖe mía dzi. Le ŋkeke mamlɛ siawo me la, ame geɖe mebua ame bubuwo ƒe seselelãmewo ŋu o. Ke boŋ, wonye “ɖokuilɔ̃lawo.” (2 Tim. 3:1, 2) Nu kae ate ŋu akpe ɖe mía ŋu míaɖu kuxi siwo wɔnɛ be wòsesẽna na mí be míase veve ɖe ame nu la dzi?\n3. (a) Nu kae míawɔ be míase veve ɖe ame nu geɖe wu? (b) Nu kawo me míadzro le nyati sia me?\n3 Ne míesrɔ̃ Yehowa Mawu kple Via, Yesu Kristo la, esia awɔe be míagase veve ɖe ame nu geɖe wu. Yehowa nye lɔlɔ̃ ƒe Mawu, eye eɖo kpɔɖeŋu nyuitɔ kekeake ɖi na mí le ale si míase veve ɖe ame nui la gome. (1 Yoh. 4:8) Yesu srɔ̃ Fofoa ƒe nɔnɔme pɛpɛpɛ. (Yoh. 14:9) Esi wònɔ anyigba dzi la, eɖe ale si amegbetɔ ate ŋu ase veve ɖe ehavi nui la fia. Le nyati sia me la, gbã, míadzro ale si Yehowa kple Yesu siaa ɖee fia be yewosea veve ɖe ame nu la me. Eyome, míadzro ale si míate ŋu asrɔ̃ woƒe kpɔɖeŋuawo la me.\nKPƆÐEŊU SI YEHOWA ÐO ÐI NA MÍ LE ÐETSƆTSƆ LE EME NA AMEWO ME\n4. Aleke Yesaya 63:7-9 ɖee fia be Yehowa sea veve ɖe esubɔlawo nu?\n4 Biblia fia mí be Yehowa sea veve ɖe esubɔlawo nu. Le kpɔɖeŋu me, bu ale si Yehowa se le eɖokui me esime blema Israel-viwo nɔ nɔnɔme sesẽwo me tom la ŋu kpɔ. Biblia gblɔ be: “Le woƒe vevesesewo katã me la, eya hã se veve.” (Xlẽ Yesaya 63:7-9.) Ɣeyiɣi aɖe megbe la, Yehowa to nyagblɔɖila Zakariya dzi gblɔe ɖi be, ne wowɔ nu madzɔmadzɔ ɖe yeƒe amewo ŋu la, yetsɔnɛ be ye ŋue wowɔe ɖo. Yehowa gblɔ na esubɔlawo be: “Ame si ka asi mia ŋu la ka asi nye gadaglamakui ŋu.” (Zak. 2:8) Kpɔɖeŋu wɔdɔɖeamedzi ka gbegbee nye esi Yehowa wɔ tsɔ ɖe ale si gbegbe wòtsɔ ɖe le eme na eƒe amewoe la fia!\nYehowa ƒe dɔ me trɔ ɖe Israel-viwo ŋu eye wòɖe wo tso kluvinyenye me le Egipte (Kpɔ memama 5 lia)\n5. Gblɔ ale si Yehowa ɖe afɔ tsɔ kpe ɖe esubɔla siwo nɔ fu kpem ŋu la ƒe kpɔɖeŋu.\n5 Menye ɖeko Yehowa ƒe dɔ me trɔna ɖe esubɔla siwo le fu kpem la ŋu ko evɔ o, ke eɖea afɔ tsɔ kpena ɖe wo ŋu hã. Le kpɔɖeŋu me, esime Israel-viwo nye kluviwo le Egipte eye wonɔ fu kpem la, Yehowa se veve ɖe wo nu, eye esia ʋãe wòkpe ɖe wo ŋu. Yehowa gblɔ na Mose be: ‘Mekpɔ nye dukɔ la ƒe fukpekpe la keŋ, eye mese ɣli si dom wole la; menya fu siwo kpem wole la nyuie. Eya ta maɖi ayi aɖaɖe wo tso Egiptetɔwo si me.’ (2 Mose 3:7, 8) Esi Yehowa ƒe dɔ me trɔ ɖe eƒe amewo ŋu ta la, eɖe wo tso kluvinyenye me. Ƒe alafa aɖewo megbe, esime Israel-viwo nɔ Ŋugbedodonyigbaa dzi la, woƒe futɔwo va dze wo dzi. Aleke Yehowa wɔ nui? Woƒe nu ‘wɔ nublanui na Yehowa’ esime ‘ame siwo te wo ɖe anyi kple ame siwo sẽ ŋuta le wo ŋu la na wonɔ hũ ɖem.’ Le go sia hã me la, Yehowa se veve ɖe eƒe amewo nu, eye esia ʋãe wòkpe ɖe wo ŋu. Eɖo ʋɔnudrɔ̃lawo na Israel-viwo be woaɖe wo tso woƒe futɔwo si me.—Ʋɔn. 2:16, 18.\n6. Gblɔ kpɔɖeŋu aɖe si ɖee fia be Yehowa bu esubɔla aɖe ƒe seselelãmewo ŋu togbɔ be eƒe nuŋububu mesɔ o gɔ̃ hã.\n6 Yehowa bua esubɔlawo ƒe seselelãmewo ŋu ne woƒe nuŋububu mesɔ o gɔ̃ hã. Bu Yona ƒe kpɔɖeŋua ŋu kpɔ. Mawu dɔ nyagblɔɖila sia be wòaɖagblɔ ʋɔnudrɔ̃gbedeasi aɖe na Niniwetɔwo. Esi wotrɔ dzi me la, Mawu tiae be yematsrɔ̃ wo o. Gake, esia medo dzidzɔ na Yona o. “Dzi kui vevie,” le esi Yehowa mena tsɔtsrɔ̃ ƒe nya si wògblɔ ɖi la va eme o ta. Ke hã, Yehowa gbɔ dzi ɖi na Yona eye wòkpe ɖe eŋu wòɖɔ eƒe nuŋububu ɖo. (Yona 3:10–4:11) Ɣeyiɣi aɖe megbe la, nu si Yehowa nɔ Yona fiam la me va kɔ nɛ, eye Yehowa zãe gɔ̃ hã wòŋlɔ nudzɔdzɔ sia ŋu nya ɖi be wòaɖe vi na mí.—Rom. 15:4. *\n7. Nu ka dzie ale si Yehowa wɔ nu ɖe esubɔlawo ŋu le blema la na míeka ɖo?\n7 Ale si Yehowa wɔ nu ɖe esubɔlawo ŋu le blema la na míeka ɖe edzi be esea veve ɖe esubɔlawo nu. Enya mía dometɔ ɖe sia ɖe ƒe vevesesewo. Yehowa “nya amegbetɔviwo ƒe dzi” nyuie. (2 Kron. 6:30) Enya míaƒe dzimesusuwo, míaƒe seselelãme ememetɔwo, kple nu siwo míate ŋu awɔ o la nyuie. Eye “maɖe mɔ woate [mí] akpɔ wu esi nu [míate] ŋu anɔ te ɖo o.” (1 Kor. 10:13) Aleke gbegbe kakaɖedzinya sia faa akɔ na míi ye nye esi!\nKPƆÐEŊU SI YESU ÐO ÐI NA MÍ LE ÐETSƆTSƆ LE EME NA AMEWO ME\n8-10. Nu kawoe anya wɔe be Yesu te ŋu se veve ɖe amewo nu?\n8 Esi Yesu nye amegbetɔ la, ese veve ɖe ame bubuwo nu vevie. Ne mede ɖeke o la, nu etɔ̃ aɖewo anya wɔ akpa vevi aɖe le esia me. Gbã la, abe ale si míegblɔe va yi ene la, Yesu srɔ̃ Fofoa si le dziƒo la ƒe nɔnɔme pɛpɛpɛ. Yesu lɔ̃ amewo abe Fofoa ke ene. Togbɔ be ekpɔa dzidzɔ ɖe nu siwo wòkpe ɖe Yehowa ŋu wòwɔ la ŋu hã la, Yesu ‘melɔ̃a nu le amegbetɔviwo ya gbɔ kura o.’ (Lod. 8:31) Lɔlɔ̃ ʋã Yesu wòbu amewo ƒe seselelãmewo ŋu.\n9 Evelia, abe Yehowa ene la, Yesu ate ŋu anya nu si le ame ƒe dzi me. Ate ŋu anya nu si ʋãa amewo wowɔa nu kpakple woƒe seselelãmewo. (Mat. 9:4; Yoh. 13:10, 11) Eya ta, esi Yesu de dzesii be nuxaxa na amewo ƒe dzi gbã la, ese veve ɖe wo nu eye wòfa akɔ na wo.—Yes. 61:1, 2; Luka 4:17-21.\n10 Etɔ̃lia, Yesu ŋutɔ hã to xaxa siwo me tom amewo nɔ la dometɔ aɖewo me. Le kpɔɖeŋu me, edze abe ƒome dahe mee Yesu nɔ tsi ene. Esi wònye be Yesu wɔ dɔ kple fofoa, Yosef, si xɔe nyi ta la, Yesu srɔ̃ dɔ sesẽ wɔwɔ. (Mat. 13:55; Marko 6:3) Azɔ hã, edze abe Yosef ku ɣeaɖeɣi hafi Yesu wu eƒe subɔsubɔdɔa nu ene. Ne aleae wòdzɔe la, ke, ɖikeke mele eme o be Yesu nya vevesese si gbegbe wònyena ne ame ƒe ame vevi aɖe ku. Gakpe ɖe eŋu la, Yesu nya ale si wònɔna ne ƒomea me tɔwo ƒe susuwo to vovo le mawusubɔsubɔnyawo ŋu. (Yoh. 7:5) Nɔnɔme vovovo mawo kple bubuwo anya wɔe be Yesu se kuxi siwo me tom amewo nɔ kple woƒe seselelãmewo gɔme.\nYesu kplɔ ŋutsu aɖe si nye tokunɔ la do le ameha la dome yi adzɔge hafi da gbe le eŋu veveseɖeamenutɔe (Kpɔ memama 11 lia)\n11. Nu ka koŋue ɖe Yesu ƒe veveseseɖeamenu fia kɔtɛ? Ðe eme. (Kpɔ nɔnɔmetata si le akpaa dzi.)\n11 Nukunu siwo Yesu wɔ la koŋue ɖe eƒe veveseseɖeamenu fia wu nu bubu ɖe sia ɖe. Menye ɖe Yesu wɔ nukunuwo le esi wòkpɔe be ele be yeawɔ nukunuwo ta ko o. Ke boŋ, ame siwo nɔ fu kpem la ‘ƒe nu wɔ nublanui nɛ.’ (Mat. 20:29-34; Marko 1:40-42) Le kpɔɖeŋu me, bu ale si Yesu anya se le eɖokui me esime wòkplɔ ŋutsu aɖe si nye tokunɔ la do le ameha la dome yi adzɔge hafi da gbe le eŋu, alo esime wòfɔ ahosi aɖe ƒe vi ɖeka hɔ̃ si ku la ɖe tsitre la ŋu kpɔ. (Marko 7:32-35; Luka 7:12-15) Yesu se veve ɖe ame mawo nu eye wòdi be yeakpe ɖe wo ŋu.\n12. Aleke Yohanes 11:32-35 ɖee fia be Yesu se veve ɖe Marta kple Maria nu?\n12 Yesu ɖee fia be yese veve ɖe Marta kple Maria nu. Esi Yesu kpɔ ale si gbegbe wonɔ nu xam ɖe wo nɔviŋutsu Lazaro ƒe kua ta la, “Yesu fa avi.” (Xlẽ Yohanes 11:32-35.) Menye esi wòte ɖe edzi be ye xɔlɔ̃ vevia ku ta koe wòfa avi ɖo o. Elabe, enya nyuie be yele Lazaro fɔ ge ɖe tsitre. Nu si ta Yesu fa avi ɖoe nye be ekpɔ ale si gbegbe exɔlɔ̃ veviawo le nu xamee eye esia te ɖe edzi vevie.\n13. Aleke nyanya be Yesu sea veve ɖe ame nu dea dzi ƒo na mí?\n13 Enyanya be Yesu sea veve ɖe ame nu dea dzi ƒo na mí ale gbegbe. Enye nyateƒe be míede blibo o. Ke hã, míelɔ̃a Yesu le ale si wòwɔ nu ɖe amewo ŋui ta. (1 Pet. 1:8) Edea dzi ƒo na mí be míanyae be fifia, ezu Mawu Fiaɖuƒea ƒe Fia si le dzi ɖum. Aɖe fukpekpewo katã ɖa kpuie. Esi wònye be Yesu ŋutɔ nye amegbetɔ nɔ anyigba dzi kpɔ ta la, eyae nye ame si dze nyuie be wòaɖɔ nu siwo katã Satana ƒe dziɖuɖu gblẽ le amegbetɔwo ŋu la ɖo. Vavãe, yayrae wònye na mí be Dziɖula si “ase veve ɖe míaƒe gbɔdzɔgbɔdzɔwo nu” lae le mía si.—Heb. 2:17, 18; 4:15, 16.\nSRƆ̃ KPƆÐEŊU SI YEHOWA KPLE YESU ÐO ÐI NA MÍ\n14. Nu kae nya siwo dze le Efesotɔwo 5:1, 2 la ʋãa mí be míawɔ?\n14 Ne míede ŋugble le Yehowa kple Yesu ƒe kpɔɖeŋua ŋu la, esia ʋãa mí be míawo hã míadze agbagba ase veve ɖe ame nu geɖe wu. (Xlẽ Efesotɔwo 5:1, 2.) Míawo ya míate ŋu anya nu si le ame ƒe dzi me o. Ke hã, míate ŋu adze agbagba be míase ale si ame bubuwo sena le wo ɖokuiwo me la gɔme ahade dzesi woƒe nuhiahiãwo. (2 Kor. 11:29) To vovo na ɖokuitɔdila siwo le xexe sia me la, míawo ya míekua kutri vevie be ‘míaganɔ míawo ŋutɔ míaƒe nyonyo ko dim o, ke míadi ame bubuwo hã ƒe nyonyo.’—Flp. 2:4.\n(Kpɔ memama 15-19 lia) *\n15. Ame kawo koŋue wòle na be woase veve ɖe ame nu?\n15 Hamemetsitsiwo koŋue wòle na be woase veve ɖe ame nu. Wonyae be yewoabu akɔnta na Mawu le ale si yewowɔ nu ɖe alẽ siwo wòtsɔ de yewoƒe dzikpɔkpɔ te ŋui la ta. (Heb. 13:17) Hafi hamemetsitsiwo ate ŋu akpe ɖe wo nɔvi Kristotɔwo ŋu la, ele be woase veve ɖe wo nu. Aleke hamemetsitsiwo ate ŋu aɖee afia be yewosea veve ɖe nɔviawo nu?\n16. Nu kae hamemetsitsi si sea veve ɖe ame nu la wɔna, eye nu ka tae esia le vevie?\n16 Hamemetsitsi si sea veve ɖe ame nu la kpɔa ɣeyiɣi ɖe nɔviŋutsuwo kple nɔvinyɔnuwo ŋu. Ebiaa nya wo eye wògbɔa dzi ɖi sea woƒe nyawo nyuie. Esia le vevie ŋutɔ, vevietɔ, ne alẽ xɔasiawo dometɔ aɖe di be yeaɖe yeƒe dzimenya agblɔ gake menya ale si tututu wòagblɔe o. (Lod. 20:5) Ne hamemetsitsi aɖe kpɔa ɣeyiɣi ɖe nɔviawo ŋu la, lɔlɔ̃ kple xɔlɔ̃ kadodo sẽŋu aɖe va nɔa eya kpli wo dome eye wokana ɖe edzi be yewoate ŋu agblɔ nya sia nya nɛ.—Dɔw. 20:37.\n17. Nɔnɔme nyui kae nɔviŋutsu kple nɔvinyɔnu geɖe gblɔ be enye nɔnɔme vevitɔ si wòle be wòanɔ hamemetsitsiwo si? Gblɔ eƒe kpɔɖeŋu.\n17 Nɔviŋutsu kple nɔvinyɔnu geɖe gblɔ be veveseseɖeamenu ye nye nɔnɔme vevitɔ si wòle be wòanɔ hamemetsitsiwo si. Nu ka tae? Nɔvinyɔnu Adelaide gblɔ be: “Ele bɔbɔe be nàƒo nu na wo, elabe ènyae be woase nu gɔme na ye.” Egblɔ kpee be: “Ale si wowɔa nui ne èle nu ƒom kpli wo la ana nàkpɔe be wose veve ɖe nuwò.” Nɔviŋutsu aɖe si kpɔ ŋudzedze ɖe ale si hamemetsitsi aɖe wɔ nu ɖe eŋui ŋu la gblɔ be: “Mekpɔ aɖatsi lólo ɖe ŋku dzi na hamemetsitsi aɖe esime menɔ nɔnɔme si me tom menɔ la gblɔm nɛ. Nyemaŋlɔ nudzɔdzɔ ma be kpɔ gbeɖe o.”—Rom. 12:15.\n18. Aleke míate ŋu asrɔ̃ veveseseɖeamenu?\n18 Enye nyateƒe be menye hamemetsitsiwo koe wòle na be woase veve ɖe ame nu o. Mí katã míate ŋu asrɔ̃ nɔnɔme nyui sia. Aleke míate ŋu awɔ esiae? Dze agbagba nàse nɔnɔme si me tom wò ƒometɔwo kple haxɔsetɔwo le la gɔme. Tsɔ ɖe le eme na hamea me tɔwo: sɔhɛwo, dɔnɔwo kple ame tsitsiwo kpakple ame siwo ƒe ame vevi aɖe ku. Bia woƒe fɔfɔme ta se. Ðo to nyuie esime wole woƒe dzimenyawo gblɔm. Kpe ɖe wo ŋu woakpɔe be èse nu si me tom yewole la gɔme vavã. Lɔ̃ faa nàkpe ɖe wo ŋu ale si nàte ŋui. Ne míele ewɔm alea la, ekema, míele lɔlɔ̃ akuakua ɖem fia.—1 Yoh. 3:18.\n19. Nu ka tae wòanyo be míadze agbagba awɔ nu ɖe ame ɖe sia ɖe ŋu wòasɔ ɖe eƒe nɔnɔmea nu esi míele agbagba dzem be míakpe ɖe eŋu?\n19 Anyo be míadze agbagba awɔ nu ɖe ame ɖe sia ɖe ŋu wòasɔ ɖe eƒe nɔnɔmea nu esi míele agbagba dzem be míakpe ɖe eŋu. Nu ka tae? Nu si tae nye be, ame sia ame kple ale si wòwɔa nui ne ele xaxawo me tom. Ame aɖewo dina be yewoaƒo nu tso yewoƒe kuxia ŋu, evɔ ame aɖewo ya medina be yewoaƒo nu tso eŋu o. Eya ta, togbɔ be míedi be míakpe ɖe wo ŋu hã la, ele be míaƒo asa na nya siwo aɖe fu na ame la biabia. (1 Tes. 4:11) Ne amewo ɖe woƒe dzimenyawo gblɔ hã la, ate ŋu anɔ eme be míaƒe susu mawɔ ɖeka kple wo tɔ kokoko o. Ke hã, ele be míalɔ̃ ɖe edzi be nenemae wole sesem le wo ɖokuiwo me. Míedi be míaɖe abla le nusese me eye míanɔ blewu le nuƒoƒo me.—Mat. 7:1; Yak. 1:19.\n20. Nu ka me míadzro le nyati si kplɔ esia ɖo me?\n20 Esi míele nu wɔm ɖe hamea me tɔwo ŋu veveseɖeamenutɔe la, míedi vevie be míadze agbagba ase veve ɖe amewo nu le gbeƒãɖeɖedɔa hã me. Aleke míate ŋu aɖee afia be míesea veve ɖe ame nu esime míele amewo wɔm nusrɔ̃lawoe? Míadzro biabia sia me le nyati si kplɔ esia ɖo me.\nAleke Yehowa ɖee fia be yesea veve ɖe ame nu?\nAleke Yesu ɖee fia be yesea veve ɖe ame nu?\nAleke míate ŋu aɖee afia be míesea veve ɖe ame nu?\nHADZIDZI 130 Lɔ̃ Tsɔtsɔke\n^ mm. 5 Yehowa kple Yesu siaa sea veve ɖe ame nu. Nyati sia adzro nu si míate ŋu asrɔ̃ tso woƒe kpɔɖeŋuawo me la me. Gakpe ɖe eŋu la, míadzro nu si tae wòhiã be míase veve ɖe ame nu kple ale si míate ŋu awɔ esiae la me.\n^ mm. 1 NYA AÐEWO ME ÐEÐE: ‘Veveseseɖeamenu’ fia be míadze agbagba ase ale si ame aɖe le sesem le eɖokui me la gɔme eye míatsɔ mía ɖokui aɖo amea teƒe be míase le mía ɖokui me abe eya ke ene. (Rom. 12:15) Le nyati sia me la, gɔmesese ma kee le nyagbe siwo nye ‘vevesese ɖe ame nu’ kple ‘ɖetsɔtsɔ le eme na ame’ kpakple esiwo do ƒome kpli wo siaa ŋu.\n^ mm. 6 Yehowa wɔ nu ɖe esubɔla wɔnuteƒe bubu siwo ƒo dzi ɖe le alo esiwo nɔ vɔvɔ̃m hã ŋu veveseɖeamenutɔe. Bu ŋutinya siwo ku ɖe Hana (1 Sam. 1:10-20), Eliya (1 Fia. 19:1-18), kple Ebed-Melek (Yer. 38:7-13; 39:15-18) ŋu la ŋu kpɔ.\n^ mm. 65 NU SI LE EDZI YIM LE FOTOAWO ME: Mɔnukpɔkpɔ geɖe sua mía si be míade ha kple mía nɔewo le kpekpeawo me le Fiaɖuƒe Akpata me. Le fotoawo me la, (1) hamemetsitsi aɖe le nu ƒom kple ŋutsuvi sue aɖe kple nɔa dɔmenyotɔe, (2) vifofo aɖe kple vianyɔnuvi le kpekpem ɖe nɔvinyɔnu tsitsi aɖe ŋu be wòage ɖe ʋu me, eye (3) hamemetsitsi eve aɖewo le to ɖom esime nɔvinyɔnu aɖe le biabiam be woafia mɔ ye.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Greek Hebrew Hiligaynon Hungarian Igbo Italian Kazakh Korean Lithuanian Malagasy Myanmar Ossetian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\nMenye Mawu gbɔe amegbetɔwo ƒe fukpekpewo tso o. Biblia gblɔ be: “Nede megbe xaa be, Mawu [vavã la] nawɔ nu vɔ̃ɖi.” (Hiob 34:10) Ke ame ka koŋ gbɔe míaƒe fukpekpewo tso?\nYesu yɔ Satana be “xexea dzi ɖula.” (Yohanes 14:30) Nyateƒee wònye be Yehowae nye Xexea Katã Ƒe Dziɖula Gãtɔ. Matsɔ ɖoƒe ma ana ame aɖeke gbeɖe o. Gake Mawu ɖe mɔ be Satana naɖu ameƒomea ƒe akpa gãtɔ dzi hena ɣeyiɣi aɖe.—1 Yohanes 5:19.\nDziɖula ka ƒomevie Satana nye? Tso keke esime Satana ƒo nu na amegbetɔwo zi gbãtɔ kee wòzu aʋatsokala kple amewula. Satana ho aʋa ɖe amegbetɔƒomea ŋu vevie le mɔ geɖewo nu. Yesu tsɔ nya siawo bu fɔe be: “Amewulae ame ma nye tso gɔmedzedzea me, eye meli ke ɖe nyateƒe la me o, elabena nyateƒe mele eme o. Ne ele aʋatso kam la, eƒoa nu tso eɖokui me, elabena aʋatsokala kple aʋatsokafofo wònye.” (Yohanes 8:44) Yesu gblɔ hã be ame siwo nɔ didim be yewoawu ye la nye amewula gbãtɔ la ƒe viwo. Wowɔ wo ɖokui viawoe to nuwɔwɔ abe eyama ene me. Abe ale si ko wogblɔna be, akpa medzia vi wòɖia adeɣe o, ene.\nSatana gaƒãa amewuwu ƒe susuwo ɖe amegbetɔwo ƒe dzi me kokoko. Le kpɔɖeŋu me, R. J. Rummel, si nye Yunivɛsiti nufialagã xɔgbɔɖeme le Hawaii, U.S.A. la, bu akɔnta be tso ƒe 1900 va ɖo ƒe 1987 me la, dziɖuɖu vovovowo wu ame miliɔn 169 akpe 198 sɔŋ le dunyahehe me ʋunyaʋunyawɔwɔwo, ame ƒomevi aɖewo tsɔtsrɔ̃ ɖa kura, kple vovototodede amewo me ƒe ŋutasẽnuwɔnawo me. Tsɔ ame gbogbo mawo siwo wowu la kpe ɖe ame miliɔn blanane siwo hã wowu le aʋawɔwɔ me le ƒe mawo ke me la ŋu.\nNe menye Mawu gbɔe fukpekpewo tso o la, ke nu ka tae wòɖe mɔ ɖe wo ŋu ɖo? Elabena wofɔ nya vevi aɖewo ɖe te tso gbe aɖe gbe ʋĩ ke, siwo lɔ nu gbagbe siwo katã si nunya le le xexea me godoo la ɖe eme, siwo ku ɖe agbe nyui nɔnɔ ŋuti gɔmeɖosewo ŋu, siwo gbɔ wòle be woakpɔ. Na míade ŋugble tso wo dometɔ ɖeka ko ŋu kpɔ.\nLe amegbetɔwo ƒe ŋutinya ƒe gɔmedzedze la, Adam kple Xawa ɖanɔ Satana ƒe akpa dzi. Wogbe Mawu ƒe dziɖuɖu te nɔnɔ hetiae be yewoanɔ yewo ɖokui si, si ne míagblɔe ŋutɔŋutɔ la, enye Abosam ƒe dziɖuɖu te nɔnɔ.—1 Mose 3:1-6; Nyaɖeɖefia 12:9.\nYehowa ƒe dzɔdzɔenyenye bia be wòaɖe mɔ hena ɣeyiɣi didi aɖe bene woakpɔ kpeɖodzi geɖewo hena nyaawo gbɔ kpɔkpɔ. Nyateƒenya kae va dze ƒãa? Fukpekpe sɔŋ koe amegbetɔwo ƒe dziɖuɖu siwo le Satana te la he vae na ameƒomea. Le nyateƒe me la, ɖeko Mawu ƒe mɔɖeɖe ɖe fukpekpe ŋu aɖe vi na amegbetɔwo mlɔeba. Le mɔ ka nu? Mɔnukpɔkpɔ su ame siwo va de dzesi kpeɖodziawo heka ɖe wo dzi la si be woalɔ̃ faa be yewoanɔ Mawu ƒe dziɖuɖu te. Mɔkpɔkpɔ va su ame siwo srɔ̃ Mawu ƒe dzidzenuwo henɔa agbe ɖe wo nu la hã si be woava nɔ agbe tegbee.—Yohanes 17:3; 1 Yohanes 2:17.\nNyateƒee, le fifiɣeyiɣiawo me la, Satana ƒe ŋusẽkpɔɖeamedzi vɔ̃ɖia tee xexea me le. Gake magadidi fũu o. Elabena eteƒe madidi o, Yehowa azã Via be “wòagblẽ Abosam ƒe dɔwɔwɔwo me.” (1 Yohanes 3:8) Le Mawu ƒe mɔfiafia te la, Yesu afa akɔ na ame siwo katã le fu kpem la, eye wòaɖɔ nu siwo gblẽ le amewo ŋu la ɖo. Agbɔ agbe ame biliɔn geɖe siwo kpe fu heku le ƒe alafa geɖe siwo va yi me la hã.—Yohanes 11:25.\nYesu fɔfɔ tso ame kukuwo dome nye Satana ƒe dɔwɔwɔwo dzi ɖuɖu ƒe kpɔɖeŋu ɖeka si ɖe nu si Mawu ƒe dziɖuɖu awɔ na ameƒomea la ƒe kakɛ aɖe ko fia. (Dɔwɔwɔwo 17:31) Biblia he míaƒe susu yi nu si adzɔ ɣemaɣi la dzi kple nya siawo be: “Mawu ŋutɔ anɔ anyi [kple ameƒomea]. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4.


Ketu Muslimtɔwo Bia Dziɖuɖua Hena Gbedoɖaƒe Yeye - Volta Online\nby Volta Online May 20, 2018 019559\nMuslimtɔ siwo le Ketu South nutoame ƒe Imam,Yussif Mussah ƒo koko na dziɖuɖua to Dukɔkplɔla ƒe kpeɖeŋutitɔ,Dr. Mahamudu Bawumia dzi hena ŋkuυuυui gbedoɖaƒe gã aɖe tutu mawo ɖe Aflao.\nLe woƒe nyanua, gbedoɖaƒe gã ma tutu made yewo ɖeɖe dzi o, ke boŋ yewo nɔvi siwo atso Togo kple dukɔ bubuwo me ha,woateŋu akpɔ teƒe ahasubɔ kple yewo nenyebe wova nutoame.\nYussif Mussah wɔ yɔyɔ sia le esime dukɔplɔla ƒe kpeɖeŋutɔa ɖitsa geɖe wodzi kuɖe woƒe Ramadan ɖunyawo ŋuti abe eƒe tsaɖiɖi si wɔm wole le Amugã nutoame ƒe akpaɖe ene le Memliɖa si vayi gbe.\nEyidzi be yewo nɔvi siwo tso Togo,Benin,Nigeria kple teƒe bubuwo heva zu afima nɔlawoa, woawo hã kpoa gome le gbedodoɖa kple subɔsubɔ wɔnawo me le yewo gbɔ ta gbedoɖaƒea ƒe malomaloa mele yewo dzi dem o.\nEwɔ mɔnukpɔkpɔa ŋudɔ heƒo koko na dziɖuɖua bena woadze agbagba hena dɔwɔɖuia ƒe mɔnukpɔkpɔwo υuυu na sɔhɛawo le nutoame kplesusu be adzodada vivivo si dziyim le nutoamea ŋu natsi.\nDr. Bawumia le eƒe akpadzia, ɖe adzɔgbe hena yɔyɔ si wowɔa gbɔkpɔkpɔ. Ebe dziɖuɖua le azɔ̃li dzi sesiẽ hena dɔdeasiwo kple ŋgbedodowo dziwɔwɔ. Ebiatso sɔhɛwo si be woawo NABCO dɔwɔɖuia ƒe mɔnukpɔkpɔ si dziɖuɖua υu ɖia ŋudɔ be woade wodzi.\nDukɔkplɔla ƒe kpeɖeŋutɔa ɖeme be dziɖuɖu de Ghana cedi million alafa ɖeka sɔŋ Zongowo ƒe ŋgɔyiyi gakevi sinye: Zongo Development Fund si woυu ɖia, me hena zazã ɖe ŋgɔyiyidɔwo ŋuti ta ,madzidzi oa ŋgɔyiyidɔwo adzegɔme le Zongowo me le dukɔame kpeɖo.


GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Waray-Waray Xhosa Zulu\nAME geɖe agblɔ be enya kpɔ ŋutɔ, ame bubuwo agblɔ be enana ame ƒe nu kuna. Eƒe afɔti le lɛe, eƒe fuwo bɔbɔ, eƒe ŋkuwo lolo hedo hɔ̃ɔ. Eƒe didime nye sentimeta 12 kple afã, eƒe kpekpeme anɔ abe gram 114 ene. Lã si woyɔna be anyɔŋɔnɔe la ƒomevi aɖee míewɔnɛ.\nMina míalé ŋku ɖe Filipinetɔwo ƒe anyɔŋɔnɔe ƒomevi sia ŋu vie. Eƒe ŋkuwo, towo, asiwo, afɔtiwo, afɔwo kple asike ƒe lolome mesɔ ɖe eƒe ametia ƒe lolome nu o. Gake ŋkuléle ɖe lã wɔnuku sia ŋu nyuie ana míade dzesi nu wɔdɔɖeamedzi aɖewo tso eŋu.\nEƑE NUSESE: Lã sia si ƒe to le falɛfalɛe abe pepa ene la tea ŋu fɔa to dzi eye wòtea ŋu ŋea to hã. Etea ŋu sea gbeɖiɖi suetɔ kekeake gɔ̃ hã. Ale si eƒe to ɖa alea kpena ɖe eŋu wòƒoa asa na lã lénuwo abe dzatawo ene, eye wòkpena ɖe eŋu hã be wòtea ŋu sea eƒe nulélewo ƒe ŋkɔ. Le zã me la, lã sia ƒe towo trɔna ɖe bɔtriwo, babawo, adoŋgowo, xewo kple akpɔkplɔwo ƒe gbeɖiɖi ŋu. Eye wòtrɔa kɔ kpɔa nu si wòdi be yealé la kple eƒe ŋku hɔ̃ mawo.\nEƑE LÉLE ÐE NU ŊU: Wowɔ lã sia ƒe asiwo ale gbegbe be etea ŋu léa ati lɛlɛwo. Nanewo le eƒe asibidɛwo nu siwo le abe ʋu ƒe taya gɔme ene siwo nana be wòtea ŋu léna ɖe nu ŋu sesĩe. Ne ele alɔ̃ dɔm gɔ̃ hã la, eléna ɖe nu si ŋu wòle la ŋu goŋgoŋ. Nu mawo ke le eƒe asike legbe la gɔme siwo nana be wòlina ɖi sesĩe va se ɖe esime wònyɔ.\nEƑE NUKPƆKPƆ: Lã siwo naa no vi la dometɔ aɖeke ƒe ŋku melolo de etɔ nu ne wotsɔe sɔ kple eƒe ametia ƒe lolome o. Le nyateƒe me la, anyɔŋɔnɔe ƒomevi sia ƒe ŋku lolo wu eƒe ahɔhɔ̃! Lã sia metea ŋu troa eƒe ŋkuwo o; ɖeko wòkpɔa nu tẽe. Ðe esia doa kplamatsɛa? Kura o. Eƒe kɔ bɔbɔ ale gbegbe be etea ŋu trɔna ɖe megbe le go eveawo katã me.\nEƑE NULÉLE: Ale si eƒe afɔwo didi nana wòtea ŋu dzona meta 6 si wu eƒe ametia ƒe didime ƒe teƒe 40! Ne lã sue sia di be yealé nu la, etia kpo le vivitia me, eƒe asiwo nɔa keke ɖi, eye wòyina ɖadzea nu si wòdi be yealé la dzi pɛpɛpɛ.\nLã sia metea ŋu nɔa agbe le gadza me o, elabena elɔ̃a nudzodzoeviwo ɖuɖu agbagbee eye melɔ̃na hã be woaka asi ye ŋu o. Ke hã, lã tɔxɛ sia ƒe nu gakpɔtɔ wɔa nuku na Filipinetɔwo. Avemelã ŋkuhɔ̃ sia si ƒe nu léa dzi na ame la ƒe akpa ɖe sia ɖe kloe wɔa dɔ ɖe ame dzi.\nAnyɔŋɔnɔe Ƒomevi Sia Ta Kpɔkpɔ\nLe ƒe 1997 me la, Filipine-dziɖuɖua gblɔ le Filipinetɔwo ƒe anyɔŋɔnɔe ƒomevi sia ŋu be ezu “lã si ta woakpɔ etɔxɛe.” Eya ta enye sedzidada be woawui, agblẽ enɔƒe dome alo anyii gɔ̃ hã. Filipinetɔwo lɔ̃a anyɔŋɔnɔe ƒomevi sia ƒe nya gbɔ ŋutɔ eye modzakatsaɖilawo hã kpɔa dzidzɔ ɖe eŋu etɔxɛe.


Tɔtrɔ Siwo Vidzidzi Hena Vaa Srɔ̃ɖeɖe Me | Ƒome Kpɔdzidzɔ\nTɔtrɔ Siwo Vidzidzi Hena Vaa Srɔ̃ɖeɖe Me\n“Ŋutsuviwo nye domenyinu tso Yehowa gbɔ.”—Psalmo 127:3\nVidzidzi ate ŋu ahe dzidzɔ kple xaxa siaa vɛ na srɔ̃tɔwo. Esi mienye dzila yeyewo la, miade dzesii be yewozãa yewoƒe ɣeyiɣi kple ŋusẽ akpa gãtɔ ɖe ɖevia ŋu. Alɔ̃madɔmadɔ kple seselelãmekuxiwo ate ŋu ahe nɔnɔme sesẽwo ava miaƒe srɔ̃ɖeɖea me. Ele be wò kple srɔ̃wòa miawɔ tɔtrɔwo ale be miakpɔ mia via gbɔ ahakpɔ miaƒe srɔ̃ɖeɖea hã ta. Aleke Biblia ƒe aɖaŋuɖoɖowo ate ŋu akpe ɖe mia ŋu mianɔ te ɖe kuxi siawo nu?\n1 TƆTRƆ SIWO VIDZIDZI HENA VƐ GƆME SESE\nNYA SI BIBLIA GBLƆ: “Lɔlɔ̃ gbɔa dzi blewu, eye wònyoa dɔme.” Gakpe ɖe eŋu la, lɔlɔ̃ “media ye ŋutɔ tɔ o, mebia dzi kabakaba o.” (1 Korintotɔwo 13:4, 5) Abe vidada yeye ene la, ele eme be wò susu katã anɔ ɖevia ŋu. Ke hã esia ate ŋu ana srɔ̃wòa nasusui be mègatsɔa ɖeke le eme na ye o, eya ta ehiã be nàkpɔ vovo ɖe srɔ̃wòa hã ŋu. Àte ŋu ana wòase le eɖokui me be yele vevie na wò eye eya hã ate ŋu akpe asi ɖe ɖevia gbɔ kpɔkpɔ ŋu ne ègbɔ dzi ɖi hefa tu nɛ.\n“Mi srɔ̃ŋutsuwo hã, miyi edzi mianɔ anyi kple nyɔnuwo le sidzedze me.” (1 Petro 3:7) Se egɔme be srɔ̃wòa azã eƒe ŋusẽ akpa gãtɔ ɖe mia via ŋu. Agba bubue nye esia va le edzi, esia ate ŋu awɔe be ɖeɖi nate eŋu, nu nate ɖe edzi eye wòalé blanui gɔ̃ hã. Ɣeaɖewoɣi la, ate ŋu ado dziku ɖe ŋuwò gɔ̃ hã, gake dze agbagba nàlé ɖokuiwò elabena “dzigbɔɖitɔ nyo wu kalẽtɔ.” (Lododowo 16:32) Se nu gɔme nɛ eye nàkpe asi ɖe eŋu.—Lododowo 14:29.\nVifofo: Kpe ɖe srɔ̃wòa ŋu le ɖevia gbɔ kpɔkpɔ me, nenye zã mee gɔ̃ hã. Ðe ɣeyiɣi siwo nèzãna ɖe nu bubuwo ŋuti la dzi kpɔtɔ ale be nàkpɔ vovo ɖe srɔ̃wò kple viwòa ŋu\nVidada: Ne srɔ̃wò be yeakpe ɖe ŋuwò le ɖevia gbɔ kpɔkpɔ me la, ɖe mɔ nɛ. Ne mewɔe nyuie o gɔ̃ hã la, mègahe nya ɖe eŋu o, ke boŋ fia ale si wòawɔe lae tufafatɔe\n2 MINA MIAƑE SRƆ̃ÐEKADODOA ME NASẼ\nNYA SI BIBLIA GBLƆ: “Woanye ŋutilã ɖeka.” (1 Mose 2:24) Togbɔ be midzi vi hã la, miɖo ŋku edzi be miegakpɔtɔ nye “ŋutilã ɖeka.” Miwɔ nu sia nu be miaƒe srɔ̃ɖekadodoa me nagakpɔtɔ asẽ.\nSrɔ̃nyɔnuwo, mikpɔ ŋudzedze ɖe mia srɔ̃wo ƒe kpekpeɖeŋu ŋu. Ale si miekafua wo ate ŋu ‘ada gbe’ le wo ŋu. (Lododowo 12:18) Srɔ̃ŋutsuwo, migblɔ ale si gbegbe mielɔ̃ mia srɔ̃wo hedea asixɔxɔ wo ŋu la na wo. Mikafu wo ɖe ale si woléa be na ƒomeae ta.—Lododowo 31:10, 28.\n“Ame aɖeke neganɔ ye ŋutɔ ƒe nyonyo dim o, ke ame bubu tɔ boŋ.” (1 Korintotɔwo 10:24) Wɔ nu si ade srɔ̃wòa dzi ɣesiaɣi. Midi ɣeyiɣi miaɖo dze, mikafu mia nɔewo eye mise mia nɔewo ƒe dzimenyawo. Migate gbɔdɔdɔ mia nɔewo o. Bu srɔ̃wòa ƒe hiahiãwo ŋu. Biblia gblɔ be: “Miganɔ nu sia tem mia nɔewo o, negbe ɖe mi ame evea mielɔ̃ ɖe edzi.” (1 Korintotɔwo 7:3-5) Eya ta miɖo dze tso nya sia ŋu anukwaretɔe. Ne miegbɔa dzi ɖi hesea nu gɔme na mia nɔewo la, miaƒe srɔ̃ɖekadodoa me agasẽ ɖe edzi.\nMiɖo ŋku edzi mianɔ vovo kpɔm ɖe mia nɔewo ŋu\nNɔ nu suesue siwo ana srɔ̃wòa nase le eɖokui me be nèlɔ̃ ye la wɔm, le kpɔɖeŋu me, àte ŋu aŋlɔ lɔlɔ̃nyawo ɖe agbalẽvi dzi atsɔ anae alo aƒle nunana sue aɖe nɛ\n3 ÐEVIA HEHE\nNYA SI BIBLIA GBLƆ: “Tso vidzĩ me kee nènya ŋɔŋlɔ kɔkɔeawo, siwo ate ŋu ana nàzu nunyala hena ɖeɖekpɔkpɔ.” (2 Timoteo 3:15) Miwɔ ɖoɖo ɖe ale si miafia nu mia via ŋu. Nusɔsrɔ̃ ƒe ŋutete wɔnuku aɖe le vidzĩwo si eye wotea ŋu srɔ̃a nu esime wole wo nɔwo ƒe dɔ me gɔ̃ hã. Esi viwòa le dɔ me na wò la, etea ŋu sea wò gbe eye wòtea ŋu wɔa nu ɖe wò seselelãmewo hã nu. Nɔ nu xlẽm nɛ tso eƒe vidzĩme ke. Togbɔ be manɔ egɔme sem o hã la, esia ate ŋu akpe ɖe eŋu be nuxexlẽ nava vivi enu ne etsi.\nTogbɔ be viwòa metsi o hã la, ne èle nu ƒom tso Mawu ŋu la, ate ŋu asee. Do gbe ɖa na Yehowa wòase. (5 Mose 11:19) Ne fefem nèle kplii gɔ̃ hã la, ƒo nu tso Mawu ƒe asinudɔwɔwɔwo ŋu nɛ. (Psalmo 78:3, 4) Ne viwòa le tsitsim la, akpɔe be èlɔ̃ Yehowa, eye esia ana eya hã nalɔ̃e.\nDo gbe ɖa nàbia nunya si nàtsɔ ahe viwòae\nGbugbɔ nɔ nya veviwo gblɔm nɛ edziedzi ale be wòadze nusɔsrɔ̃ gɔme kaba\nVIHEHE ATE ŊU AKPƆ ŊUSẼ NYUI ÐE MIAƑE ƑOMEA DZI\nLe ɣeyiɣi aɖe megbe la, miava ɖu tu na vihehe eye maganye nu sesẽ na mi o. Vihehe ate ŋu ana miazu ame siwo lɔ̃a ame, gbɔa dzi ɖi hefaa tu wu. Ne miewɔa dɔ aduadu hekpea asi ɖe mia nɔewo ŋu la, vihehe ana miaƒe srɔ̃ɖekadodoa me nagasẽ ɖe edzi. Eye nya si Psalmo 127:3 gblɔ be “fufɔfɔ enye fetu” ava eme na mi.\nNu kae mewɔ le kwasiɖa si va yi me tsɔ ɖee fia srɔ̃nye be mekpɔ ŋudzedze ɖe ale si wòkpea asi ɖe ƒomea ŋu la ŋu?\nƔekaɣie nye zi mamlɛtɔ nye kple srɔ̃nye míegaɖo atsu kple asi dze, ke menye nya siwo ku ɖe mía via ŋu ko o?


Luka 13 | Biblia Le Internet Dzi | Xexe Yeye Gɔmeɖeɖe (1984)\n13 Ɣemaɣi tututu la, ame aɖewo nɔ afi ma siwo gblɔ Galileatɔ siwo ƒe ʋu Pilato tsɔ tsaka woƒe vɔsawoe la ŋu nya nɛ. 2 Eya ta eɖo eŋu na wo gblɔ be: “Ðe miesusu be Galileatɔ siawo nye nu vɔ̃ wɔlawo wu Galileatɔ bubuawo, le esi wokpe nu siawo ƒe fu taa? 3 Mele egblɔm na mi be menye nenemae kura o; gake ne mietrɔ dzi me o la, woatsrɔ̃ mi katã nenema ke. 4 Alo ame wuienyi ma, siwo dzi Siloa xɔ kɔkɔ la mu dze hewu wo la, ɖe miesusu be woawoe nye fenyilawo wu ame bubu siwo katã le Yerusalem laa? 5 Mele egblɔm na mi be menye nenemae kura o; gake ne mietrɔ dzi me o la, woatsrɔ̃ mi katã nenema ke.” 6 Azɔ ewɔ kpɔɖeŋu sia be: “Gboti aɖe si wodo la nɔ ame aɖe ƒe waingble me, eye wòva di kutsetse le edzi, gake mekpɔ ɖeke o. 7 Eye wògblɔ na waingbledela la be, ‘Ƒe etɔ̃ sɔŋ ye nye esia si meva dia kutsetse le gboti sia dzi, gake nyemekpɔa ɖeke le edzi o. Lãe ƒu anyi! Nu ka tae wòaxɔ anyigba ada ɖi dzodzro?’ 8 Eɖo eŋu nɛ gblɔ be, ‘Aƒetɔ, na wòaganɔ anyi ƒe sia hã, ne maku do aƒo xlãe ado aɖu ɖe eŋu; 9 eye ne eva tse le etsɔ me la, enyo; gake ne mele nenema o la, nàlãe aƒu anyi.’” 10 Ke enɔ nu fiam le ƒuƒoƒeawo dometɔ ɖeka le sabat dzi. 11 Eye kpɔ ɖa! Nyɔnu aɖe si gbɔgbɔ aɖe na wònɔ dɔ lém ƒe wuienyie nye ema, eye wòxa gobaa, eye mete ŋu dzɔna ɖe tsitrenu kura o la, nɔ afi ma. 12 Esi Yesu kpɔe la, eyɔe hegblɔ nɛ be: “Nyɔnu, wotu wò tso wò dɔléle la me.” 13 Eye wòda eƒe asiwo ɖe edzi; eye enumake wòdzɔ kã, eye wòte Mawu dodo ɖe dzi. 14 Gake ƒuƒoƒea dzi kpɔla, si do dziku vevie elabena Yesu da dɔ na amea le sabat dzi la, te gbɔgblɔ na ameha la be: “Ŋkeke adee li be woawɔ dɔ le wo dzi; eya ta miva ne woada dɔ na mi le woawo dzi boŋ, ke menye le sabat ŋkeke la dzi o.” 15 Gake Aƒetɔ la ɖo eŋu nɛ gblɔ be: “Alakpanuwɔlawo, ɖe mia dometɔ ɖe sia ɖe meɖea ka eƒe nyitsu alo eƒe tedzi le kpo me, eye wòkplɔnɛ yina ɖanaa tsii oa? 16 Ekema ɖe ɣeyiɣi mede be woaɖe ka nyɔnu sia, si nye Abraham vinyɔnu, si Satana bla, kpɔ ɖa! ƒe wuienyi sɔŋ la, le sabat ŋkeke dzi oa?” 17 Esi wògblɔ nya siawo la, edze ŋukpe dzi na ame siwo tsi tsitre ɖe eŋu la katã; gake ameha bliboa ya de asi dzidzɔkpɔkpɔ me le ŋutikɔkɔedɔ siwo katã wòwɔ la ta. 18 Eya ta eyi edzi gblɔ be: “Nu kae Mawu fiaɖuƒe la ɖi, eye nu kae matsɔe asɔ kplii? 19 Ele abe atiku sue aɖe* si ame aɖe tsɔ da ɖe eƒe abɔ me la ene, eye wòtsi va zu ati, eye dziƒoxewo va mlɔa eƒe alɔwo dzi.” 20 Eye wògagblɔ be: “Nu kae matsɔ Mawu fiaɖuƒe la asɔ kplii? 21 Ele abe amɔwɔʋãnu si nyɔnu aɖe tsɔ de amɔwɔ dzidzenu gã teƒe etɔ̃ me, va se ɖe esime amɔwɔ bliboa ʋã la ene.” 22 Eye wòyi ɖato du me yi du me kple kɔƒe yi kɔƒe nɔ nu fiam, eye wònɔ mɔzɔzɔa dzi ɖo ta Yerusalem. 23 Ke ŋutsu aɖe gblɔ nɛ be: “Aƒetɔ, ame ʋɛ aɖewo koe akpɔ ɖeɖea?” Egblɔ na wo be: 24 “Miʋli sesĩe be miato ʋɔtru bii la nu age ɖe eme, elabena mele egblɔm na mi be: Ame geɖewo adi be yewoage ɖe eme, gake womate ŋui o, 25 ne aƒetɔa nya tso hetu ʋɔa vɔ, eye mietsi tsitre ɖe ʋɔtrua godo le ʋɔa ƒom hele gbɔgblɔm be, ‘Aƒetɔ, ʋui na mí.’ Ke boŋ aɖo eŋu agblɔ na mi be, ‘Nyemenya afi si mietso o.’ 26 Ekema miade asi gbɔgblɔ me be, ‘Míeɖu nu, eye míeno nu le ŋkuwòme, eye nèfia nu le míaƒe ablɔwo me.’ 27 Gake aƒo nu agblɔ na mi be: ‘Nyemenya afi si mietso o. Mite ɖa le gbɔnye, mi nu madzɔmadzɔ wɔlawo katã!’ 28 Afi mae miaƒe avifafa kple aɖukliɖuɖu anɔ, ne miekpɔ Abraham kple Isak kple Yakob kpakple nyagblɔɖilawo katã le Mawu fiaɖuƒe la me, gake wotsɔ miawo ya ƒu gbe ɖe xexe. 29 Gawu la, amewo atso ɣedzeƒe kple ɣetoɖoƒe, kpakple dziehe kple anyiehe, eye woabɔbɔ anɔ kplɔ̃ ŋu aɖu nu le Mawu fiaɖuƒe la me. 30 Eye kpɔ ɖa! Mlɔetɔ aɖewo li, siwo ava zu gbãtɔwo, eye gbãtɔ aɖewo li, siwo ava zu mlɔetɔwo.” 31 Le gaƒoƒo ma tututu dzi la, Farisitɔ aɖewo va gblɔ nɛ be: “Tso nàdzo le afi sia, elabena Herodes le didim be yeawu wò.” 32 Eye wògblɔ na wo be: “Miyi ɖagblɔ na abei ma be: ‘Kpɔ ɖa! Mele gbɔgbɔ vɔ̃wo nyam le go dom, eye mele dɔ dam egbe kple etsɔ, eye mawu nye dɔ la nu le ŋkeke etɔ̃agbe.’ 33 Ke hã, ele be mayi nye mɔzɔzɔa dzi egbe kple etsɔ kpakple ŋkeke si kplɔe ɖo, elabena womeɖe mɔ be woawu nyagblɔɖila le afi aɖeke o, negbe le Yerusalem ko. 34 Yerusalem, Yerusalem, nyagblɔɖilawo wula si ƒu kpe ame siwo wodɔ ɖo ɖe egbɔ—zi nenie medi be maƒo viwòwo nu ƒu abe ale si koklonɔ ƒoa viawo nu ƒu ɖe eƒe aʋalawo te ene, gake mielɔ̃ o! 35 Kpɔ ɖa, wogblẽ miaƒe aƒe la ɖi na mi! Mele egblɔm na mi be: Miegale kpɔ ye ge o, va se ɖe esime miagblɔ be, ‘Woayra ame si gbɔna le Yehowa ƒe ŋkɔ me!’”


Biblia La—Ede Pɛpɛpɛ Le Go Sia Go Me\nEde Le Dzɔdzɔmeŋutinunya Gome\nTOGBƆ be menye dzɔdzɔmeŋutinunyagbalẽe Biblia nye o hã la, ne ele nu ƒom tso dzɔdzɔmenuwo ŋu la edena pɛpɛpɛ. Na míade ŋugble le yamenutomenusɔsrɔ̃ kple domenyiŋusẽfianu (DNA alo AND), ŋu kpɔ.\nYAMENUTOMENUSƆSRƆ̃—ALE SI TSI WƆNA DZANA\nBiblia gblɔ be: “[Mawu hea] tsi toŋtoŋwo yia dzii; wozua tsidzadza tso eƒe afu me; ale be alilikpowo dzanɛ.”—Hiob 36:27, 28.\nLe afi sia la, Biblia ɖɔ mɔ etɔ̃ siwo dzi tsi tona dzana la nyuie. Mawu—Ame si gbɔ ɣea ƒe dzoxɔxɔ tso la—‘hea tsi toŋtoŋwo yia dzii’ to mɔ etɔ̃ siawo dzi (1) ɣea ƒe dzoxɔxɔ lɔa tsi si le abe afu ene yia dzi. (2) Tsia blana zua alilikpo eye wòkɔna ɖi alo (3) dzana. Va se ɖe egbea gɔ̃ hã la, yamenutomenusrɔ̃lawo mese ale si tututu tsi wɔna dzana la gɔme bliboe o. Mewɔ nuku o be Biblia bia be: “Ðe ame aɖe ate ŋu ase ɖoɖo si nu alilikpowo le” la gɔmea? (Hiob 36:29) Ke hã Wɔlaa ya nya ale si tsi wɔna dzana eye wòkpɔ egbɔ be ame siwo ŋlɔ Biblia la ƒo nu tso eŋu wòde pɛpɛpɛ. Ena amewo ŋlɔ nya sia xoxoxo hafi dzɔdzɔmeŋutinunyalawo va ŋɔ ɖe eme.\nDOMENYIŊUSẼFIANU—ALE SI FUGBOE WƆNA TSINA\nFia David si nye Biblia ŋlɔla gblɔ na Mawu be: “Wò ŋkuwo kpɔm esime menye ʋukɔe; eye woŋlɔ eŋu nuwo katã ɖe wò agbalẽ me.” (Psalmo 139:16) David ƒo nu tso ale si fugboe tsinae ŋu le hakpanya me be, woŋlɔe ɖe “agbalẽ” me alo wowɔ eŋu ɖoɖo do ŋgɔ. Ewɔ nuku be woŋlɔ nya siawo ɖi ƒe 3,000 aɖewoe nye esi va yi!\nKe hã le ƒe 1800-awo me hafi Austriatɔ numiemieŋutinunyala Gregor Mendel va ke ɖe ɖoɖo si nu domenyiŋusẽfianu wɔa dɔ le la ŋu. Eye nyitsɔ laa le April 2003 me hafi numekulawo va se ɖoɖo si nu domenyiŋusẽfianu (DNA alo AND), si me nyatakaka siwo katã hiã hafi ametia nate ŋu atsi nyuie wɔa dɔ le la gɔme bliboe. Dzɔdzɔmeŋutinunyalawo ɖɔ lãmetsi si le domenyiŋusẽfianua me be ele abe nyagɔmeɖegbalẽ si me nyagbe siwo me alfabetawo sɔ gbɔ ɖo la ene. Nyagbeawo fiaa mɔ domenyiŋusẽfianua. Mɔfiame siawo dzie fugboa ƒe akpa vovovoawo—abe susua, dzia, dzitodzitoawo kpakple asiwo kple afɔwo—zɔna ɖo eye wotsina le ɖoɖo si tututu nu wòle be woanɔ la nu eye ɖe ɣeyiɣi si tututu woɖo na wo la dzi. Esɔ be dzɔdzɔmeŋutinunyalawo ɖɔ domenyiŋusẽfianua be enye “agbegbalẽ.” Aleke David si nye Biblia ŋlɔla wɔ hafi te ŋu ƒo nu tso nya sia ŋu pɛpɛpɛ? Elɔ̃ ɖokuibɔbɔtɔe be: “Yehowa ƒe gbɔgbɔe ƒo nu to dzinye; eye eƒe nya le nye aɖe dzi.” *—2 Samuel 23:2.\nEgblɔ Etsɔme Ði Wòde Pɛpɛpɛ\nESESẼ ŋutɔ, alo le mɔ bubu nu la, manya wɔ gɔ̃ hã be míanya ɣeyiɣi kple ale si fiaɖuƒewo kple duwo akpɔ ŋusẽ eye emegbe woava mu la o. Ke hã, Biblia gblɔ du sesẽwo kple du gãwo ƒe tsɔtsrɔ̃ ŋu nyawo ɖi tsitotsito. De ŋugble le eƒe kpɔɖeŋu eve ŋu kpɔ.\nBABILON MU EYE WÒZU AƑEDO\nBlema Babilon nye fiaɖuƒe sẽŋu aɖe si kpɔ ŋusẽ ɖe ɣetoɖoƒe Asia nutowo dzi ƒe alafa geɖe. Ɣeaɖeɣi va yi la, eyae nye du gãtɔ wu le xexea me. Ke hã, ƒe 200 aɖewo do ŋgɔ la, Mawu ƒe gbɔgbɔ ʋã Biblia ŋlɔla Yesaya wògblɔ ɖi be aʋafia si ŋkɔe anye Kores la aɖu Babilon dzi eye wòatsrɔ̃e ɖikaa. (Yesaya 13:17-20; 44:27, 28; 45:1, 2) Ðe nu sia dzɔ nyateƒea?\nLe zã aɖe me, le October ƒe 539 D.Y. la, Kores Gãtɔ ɖu Babilon dzi. Eteƒe medidi o, tɔsisi siwo dea tsi woƒe anyigbawo le nutoa me wònya kpɔna la me xe le esi wogblẽ wo ɖi ta. Kaka ƒe 200 K.Ŋ. naɖo la, du bliboa zu gbegbe. Egbea Babilon zu aƒedo. Abe ale si tututu Biblia gblɔe ɖi ene la, Babilon zu “aƒedo ɖikaa.”—Yeremiya 50:13.\nAleke Biblia ŋlɔlaa wɔ nya do ŋgɔ be nu siawo adzɔ pɛpɛpɛ le ŋutinya me? Biblia ɖee fia be nya sia nye “nya si Yesaya, Amoz vi, kpɔ ɖe Babilon ŋu le ŋutega” me.—Yesaya 13:1.\nNINIWE—‘AƑU KPLAKPLAKPLA ABE GBEGBE ENE’\nNiniwe nye Asiria Fiaɖuƒea ƒe fiadu, eye wobunɛ be enye du si wotso nyuie wònya kpɔ ŋutɔ. Mɔdodowo, tsaɖibɔwo, gbedoxɔwo kple fiasã gã nyadriwo bɔ ɖe dua me. Ke hã, nyagblɔɖila Zefaniya gblɔe ɖi be du gã nyakpɔ sia azu “aƒedo, eye wòaƒu kplakplakpla abe gbegbe ene.”—Zefaniya 2:13-15.\nBabilontɔwo kple Mediatɔwo ƒe asrafowo wɔ ɖeka eye wotsrɔ̃ Niniwe gbidii le ƒe alafa adrelia D.Y. me. Numekuku aɖe gblɔ be du gã sia si dzi woɖu la “nu yi keŋkeŋ ƒe 2500 sɔŋ.” Ɣeaɖeɣi va yi la, amewo ke ɖi nenye be Niniwe dua nɔ anyi kpɔ gɔ̃ hã! Le ƒe alafa 19 lia ƒe domedome lɔƒo hafi tomenukulawo va ke ɖe Niniwe dua ƒe glikpowo ŋu. Egbea, teƒe ma le gbegblẽm ɖe edzi ale gbegbe be habɔbɔ aɖe (Global Heritage Fund) gblɔ be: “Blema Niniwe dua ƒe glikpo siwo susɔ la abu kura.”\nAleke Zefaniya wɔ hafi nya nu siawo do ŋgɔ? Egblɔ be enye “Yehowa ƒe gbe si va [nam].”—Zefaniya 1:1.\nBiblia La Ðo Agbemebiabia Vivitɔwo Ŋu\nBIBLIA ɖo agbemebiabia vivitɔwo ŋu wo me kɔ nyuie. De ŋugble le kpɔɖeŋu siwo gbɔna ŋu kpɔ.\nNU KA TAE NU VLO WƆWƆ KPLE FUKPEKPE BƆ ÐE XEXEA ME?\nŊɔŋlɔawo ƒo nu tso nu si gbɔ nu vlo wɔwɔ kple fukpekpe tso ŋu eme kɔ. Biblia ɖe eme ale:\n“Amegbetɔ ɖua fia ɖe amegbetɔ dzi hena eƒe gbegblẽ.”—Nyagblɔla 8:9.\nŊutete mele amegbetɔwo ŋu o eye dziɖuɖumegãwo ƒe anukwaremaɖimaɖi he fukpekpe geɖe vɛ.\n“Azãgbe kple nuɖiɖeame li na wo katã.”—Nyagblɔla 9:11.\nNu siwo míele mɔ kpɔm na o—abe dɔ vɔ̃wo, afɔkuwo, alo dzɔdzɔmefɔkuwo ene—ate ŋu adzɔ ɖe mía dometɔ ɖe sia ɖe dzi le vo me.\n“To ame ɖeka dzi nu vɔ̃ va xexea me, eye to nu vɔ̃ me ku la va.”—Romatɔwo 5:12.\nAmegbetɔwo ƒe blibomademade kple ku menɔ anyi le gɔmedzedzea me esi wowɔ ŋutsu kple nyɔnu gbãtɔ o. Nu vɔ̃ “va xexea me” esi ame eve mawo ɖoe koŋ gbe toɖoɖo wo Wɔlaa.\nMenye nu si tae amegbetɔwo kpea fu ŋu nya koe Biblia gblɔ o. Edo ŋugbe be Mawu aɖe vɔ̃ɖinyenye ɖa eye “atutu aɖatsi sia aɖatsi ɖa le woƒe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.”—Nyaɖeɖefia 21:3, 4.\nNU KAE DZƆNA ÐE MÍA DZI NE MÍEKU?\nBiblia ɖe eme be ne ame ku la meganyaa naneke kura o eye magate ŋu awɔ naneke hã o. Nyagblɔla 9:5 gblɔ be: “Agbagbeawo nyae be yewogbɔna kuku ge, ke kukuawo meganya naneke kura o.” Ne ame ku la, “eƒe tamesusuwo katã nu yina.” (Psalmo 146:4) Eya ta le ku me la, susua dzudzɔa dɔwɔwɔ, eye ŋku, ŋɔti, to kple ŋutinu bubuawo hã megawɔa dɔ o. Míate ŋu aʋã, alé nu kpɔ alo abu tame ne míeku o.\nGawu la, menye nɔnɔme si me ame kukuwo le koe Biblia gblɔ o. Ke egblɔ tsitretsitsi si dzi woato agbɔ agbe ame siwo le alɔ̃ dɔm le ku me ŋu nya dodzidzɔname aɖe hã ɖi.—Hosea 13:14; Yohanes 11:11-14.\nTAMEÐOÐO KAE LE AGBEA ŊU?\nBiblia gblɔ be, Yehowa Mawue wɔ ŋutsu kple nyɔnu. (1 Mose 1:27) Woyɔ ŋutsu gbãtɔ, Adam be “Mawu ƒe vi.” (Luka 3:38) Taɖodzinu si ta wowɔ ame ɖoe nye be, xɔlɔ̃wɔwɔ ƒe kadodo nanɔ eya kple Fofoa si le dziƒo la dome eye wòakpɔ dzidzɔ ahase vivi le anyigba dzi tegbee. Eya ta wode ŋutetea amegbetɔwo katã me be woadi be woasubɔ Mawu eye woasrɔ̃ nu tso eŋu. Esia tae Biblia gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.”—Mateo 5:3.\nBiblia gado ŋugbe be: “Dzidzɔtɔwoe nye ame siwo le Mawu ƒe nya la sem, eye wole edzi wɔm!” (Luka 11:28) Menye ɖeko Biblia fia nu mí tso Mawu ŋu ko evɔ o, ke boŋ ekpena ɖe mía ŋu be míakpɔ dzidzɔ le agbe me eye míanɔ mɔ kpɔm na nu nyuiwo le etsɔme.\nTe Ðe Mawu Si Nye Biblia La Ŋlɔla Ŋu\nLE KPEÐODZIA me dzodzro vɔ megbe la, ame miliɔn geɖe siwo le xexea me godoo ƒo nya ta be Biblia la de ŋgɔ boo wu blemagbalẽ dzro aɖe ko. Woxɔe se bliboe be Mawu ƒe gbɔgbɔe ʋã amewo woŋlɔ eƒe Nya, Biblia si dzi wòtona ƒoa nu na amegbetɔwo katã—wò hã ele eme! Mawu to Biblia la dzi le kpewòm be nàdze si ye eye nàzu ye xɔlɔ̃. Biblia do ŋugbe be: “Mite ɖe Mawu ŋu, eye ate ɖe mia ŋu.”—Yakobo 4:8.\nBiblia me dzodzro tsitotsito ahe nu nyuiwo vɛ na wò le etsɔme. Nu nyui kawoe? Abe ale si ko agbalẽ aɖe xexlẽ ana nàva nya eŋlɔla ƒe susu nyuie wu la, Biblia xexlẽ hã akpe ɖe ŋuwò nàva nya Mawu ame si ƒe gbɔgbɔe ʋã amewo woŋlɔ Biblia la ƒe susuwo kple seselelãmewo nyuie. Bu nu si gbegbe esia anye na wò ŋu kpɔ. Àte ŋu ava nya Wɔlaa ƒe didiwo kple seselelãmewo! Tsɔ kpe ɖe eŋu la, Biblia na míenya\nMawu ƒe ŋkɔ, ale si Mawu le kple eƒe nɔnɔme wɔnukuawo.\nTame si Mawu ɖo ɖe amegbetɔwo ŋu.\nAle si nàwɔ be kadodo nanɔ wò kple Mawu dome.\nÀdi be yeagasrɔ̃ nu geɖe akpea? Adzɔ dzi na Yehowa Ðasefowo be yewoakpe ɖe ŋuwò. Woawɔ ɖoɖo asrɔ̃ Biblia kpli wò faa femaxee. Esia akpe ɖe ŋuwò nàte ɖe Yehowa Mawu, ame si ƒe gbɔgbɔe ʋã amewo woŋlɔ Biblia la ŋu.\nNyati sia dzro kpeɖodzi aɖewo siwo ɖee fia be Mawu ƒe gbɔgbɔe ʋã amewo hafi woŋlɔ Biblia la me. Àte ŋu axlẽ nu geɖe tso nya sia ŋu le agbalẽ si nye Nu Kae Biblia Fia Mí? ƒe ta 2 lia me. Yehowa Ðasefowoe tae. Àkpɔe le Internet hã dzi le www.jw.org/ee, alo nàtsɔ QR-xlẽnu aɖe foto dzesi sia\nÀte ŋu akpɔ video si nye Ame Kae Nye Biblia La Ŋlɔla? si le Internet hã dzi le www.jw.org/ee\nÀkpɔe le AGBALẼWO > VIDEOWO


Yeremia 44 - Holy Bible [Ewe Bible 1913] - (Yer 44)\nYehowa ƒe gbe, si va na Yeremya hena Yudatɔ, siwo katã le Egipte-nyigba dzi, amesiwo le Migdol, Taxpanxes, Nof kple Patros-nyigba dzi la, enye si:\nAle Yehowa Zebaot, Israel ƒe Mawu la, gblɔ esi. Miekpɔ dzɔgbevɔ̃e, siwo katã mehe va Yerusalem kple Yuda-duwo katã dzi, eye kpɔ ɖa, wòzu aƒedowo egbe siawo, eye amea ɖeke mele wo me o,\nle woƒe vɔ̃, siwo wowɔ hetsɔ do dziku nam, eye woyi ɖasubɔ mawu tutu, siwo woawo loo alo miawo kple mia fofowo mienyã o, eye wodo dzudzɔ na wo la la.\nEye meɖo nye dɔla nyagblɔɖilawo katã de mi ɖaa atraɖii gblɔ bena: Migawɔ ŋunyɔnu sia, si melé fui la o.\nKe wogbe toɖoɖom, eye womeƒu to anyi, be woatrɔ tso woƒe nu vɔ̃ɖi wɔwɔwo me, eye womagaɖo dzudzɔ na mawu tutɔwo azɔ o.\nEyata nye dziku trɔ ƒo ɖe anyi, eye nye dɔmedzoe fiã Yuda-duwo kple Yerusalem-kpɔdomeewo, ale be wòzu aƒedo kple gbegbe, abe alesi wòle egbe siawo ene.\nAzɔ ale Yehowa, Mawu Zebaot, Israel ƒe Mawu la, gblɔ esi: Nukaŋuti miahe vɔ̃ gã sia ava mia ɖokui dzi, be ŋutsu kple nyɔnu, ɖevi kple vidzie natsrɔ̃ le Yuda, ale be miana be, amea ɖeke makpɔtɔ na mi o,\nmietsɔ miaƒe asinudɔwɔwɔwo ɖo dziku nam, eye miedo dzudzɔ na mawu tutɔwo le Egipte-nyigba dzi, afisi mieyi, be miaɖanye amedzro le, ne miatsrɔ̃ mia ɖokui, eye miazu ɖiŋudonu kple alɔmeɖenu le anyigba dzi dukɔwo katã domea?\nƉe mieŋlɔ mia fofowo ƒe nu vɔ̃ɖi wɔwɔwo, Yuda-fiawo kple woƒe amegãwo ƒe nu vɔ̃ɖi wɔwɔwo, miawo kple mia srɔ̃wo ƒe nu vɔ̃ɖi wɔwɔwo, siwo wowɔ le Yuda-nyigba kple Yerusalem-kpɔdomeewo la bea?\nWomebɔbɔ wo ɖokui ɖe anyi vaseɖe egbe o, vɔvɔ̃ meɖo wo o, eye womezɔ ɖe nye sewo kple nye ɖoɖowo, siwo mede asi na woawo kple wo fofowo la nu o.\nEyata ale Yehowa Zebaot, Israel ƒe Mawu la, gblɔ esi: Kpɔ ɖa, matsɔ nye ŋku aɖo mia ŋu hena vɔ̃wɔwɔ mi, eye matsrɔ̃ Yuda blibo la.\nMakplɔ Yuda ƒe ame susɔea, siwo tsɔ ŋku ɖo Egipte-nyigba dzi yiyi ŋu, be woaɖanye amedzro le afima la, eye wo katã woatsrɔ̃; woatsi Egipte-nyigba dzi, eye woatsrɔ̃ ɖe yi kple dɔwuame si me: ɖeviwo kple tsitsiawo siaa aku ɖe yi kple dɔwuame si me, eye woazu atamkanu, ŋɔdzinu, ɖiŋudonu kple alɔmeɖenu.\nMahe to na amesiwo le Egipte-nyigba dzi ta, abe alesi metsɔ yi, dɔwuame kple dɔvɔ̃ he to na Yerusalem ene.\nAmea ɖeke masi alo asusɔ le Yuda ƒe ame mamlea, siwo yi, be woaɖanye amedzro le Egipte-nyigba dzi la dome agbugbɔ ayi Yuda-nyigba, si le wo dzrom be, yewoagbugbɔ aɖanɔ afima la dzi o; elabena womelé gbugbɔ ge ayi o, negbe ame sisia ɖewo ko.\nTete ŋutsu, siwo katã nyae be, yewo srɔ̃wo do dzudzɔ na mawu tutɔwo, kple nyɔnu, siwo katã le tsitre le ha gã me, kpakple dukɔ blibo, si le Egipte-nyigba dzi kple Patros la, ɖo ŋu na Yeremya bena:\nNya, si negblɔ na mí le Yehowa ƒe ŋkɔ me la, miele to ɖo ge wò o;\nke boŋ miawɔ ɖe nya sia nya, si do tso mía nu la nu, míado dzudzɔ na dziƒo fianyɔnu, eye miaƒo tsi ɖe anyi nɛ, abe alesi mia kple mía fofowo, míaƒe fiawo kple míaƒe amegãwo míenɔa wɔwɔm le Yuda-duwo kple Yerusalem-kpɔdomeewo, eye míekpɔa nu ɖuna ɖia ƒo, eme nyona na mí, eye míekpɔa dzɔgbevɔ̃ea ɖeke kple ŋku o la ene.\nKe esi míedzudzɔ dzudzɔdodo na dziƒo fianyɔnu kple tsi ƒoƒoɖeanyi nɛ la, nusianu ƒe hiã tu mí, eye yi kple dɔwuame tsrɔ̃ mí.\nEye ne míedo dzudzɔ na dziƒo fianyɔnu heƒo tsi ɖe anyi nɛ la, ɖe mía srɔ̃wo megbe míetona tɔa tatali ɖe eƒe nɔnɔme, eye míeƒoa tsi ɖe anyi nɛa?\nTete Yeremya gblɔ na dukɔ blibo la, ŋutsuwo kple nyɔnuwo kpakple amesiwo katã ɖo nyaa ŋu nɛ la bena:\nƉe menye miaƒe dzudzɔ, siwo mia kple mia fofowo, miaƒe fiawo kple miaƒe amegãwo kpakple dukɔ hahoo la miedo le Yuda-duwo me kple Yerusalem-kpɔdomeewo la dzi Yehowa ɖo ŋkui, eye wova ta me nɛ oa?\nEye esi etsɔtsɔ ti Yehowa, le miaƒe nuwɔna vɔ̃ɖiwo kple miaƒe ŋunyɔnu, siwo miewɔ ta la, eyata miaƒe anyigba zu aƒedo, gbegbe kple ɖiŋudonu, eye ame vɔ le edzi, abe alesi wòle egbe siawo ene!\nEsi miedo dzudzɔ, eye miewɔ nuvɔ̃ ɖe Yehowa ŋu, miese Yehowa ƒe gbe o, eye miezɔ ɖe eƒe seawo, ɖoɖoawo kple ɖaseɖiɖiawo nu o la, eyata dzɔgbevɔ̃e sia va mia dzi ɖo, abe alesi wòle egbe siawo ene.\nEye Yeremya gblɔ na dukɔ blibo la kple nyɔnuawo katã bena: Mi Yuda blibo, si le Egipte-nyigba dzi, mise Yehowa ƒe nya!\nAle Yehowa Zebaot, Israel ƒe Mawu la, gblɔ esi: Mia kple mía srɔ̃wo mieƒo nu kple miaƒe nu, eye mietsɔ miaƒe asiwo wɔ edzi gblɔ bena: Mina míawɔ míaƒe adzɔgbe, si míeɖe la dzi, ne míado dzudzɔ na dziƒo fianyɔnu, eye miaƒo tsi ɖe anyi nɛ. Mili ɖe miaƒe adzɔgbeɖeɖewo dzi, eye nuwo miaƒe ŋugbedodowo dzi ko!\nEyata mi Yuda blibo, si le Egipte-nyigba dzi, mise Yehowa ƒe gbe! Yehowa be: Metà nye ŋkɔ gã la: Ne Yuda-ŋutsua ɖe ƒe nu ayɔ nye ŋkɔ le Egipte-nyigba blibo la dzi agblɔ be, yetà Aƒetɔ Yehowa ƒe agbe fĩ!\nKpɔ ɖa, mele ŋu te ɖe mia ŋu hena vɔ̃wɔwɔ, menye hena nyui o, eye yi kple dɔwuame atsrɔ̃ Yuda-ŋutsu, siwo katã le Egipte-nyigba dzi la, vaseɖe esime wo nu ayi.\nEye amesiwo si le yi nu la, agbugbɔ tso Egipte-nyigba dzi ayi Yuda-nyigba dzi, eye woanye ame xexlẽewo; eye Yuda ƒe ame susɔeawo katã, amesiwo yi Egipte, be woanye amedzro le afima la, adze si amesi ƒe nya le eme, tɔnye loo alo wo ta.\nYehowa be: Esia anye dzesi na mi be, mele to he ge na mi le teƒe sia, ne miadze sii be, nye nyawo ava me ɖe mia ŋu hena vɔ̃wɔwɔ:\nAle Yehowa gblɔ esi: Matso Egipte-fia Farao Xofra ade asi na eƒe futɔwo kple eƒe kudilawo, abe alesi metsɔ Yuda-fia Zedekiya de asi na eƒe futɔ kple eƒe kudila Babel-fia Nebukadnezar ene.


1 Mose 48 | Biblia Le Internet Dzi | Xexe Yeye Gɔmeɖeɖe\nYakob yra Yosef viŋutsu eveawo (1-12)\nWoyra Efrayim wu (13-22)\n48 Le nu siawo megbe la, wova gblɔ na Yosef be: “Kpɔ ɖa, fofowò le gbɔdzɔgbɔdzɔm.” Eya ta Yosef kplɔ via eveawo, Manase kple Efrayim, ɖe asi yi egbɔ.+ 2 Eye wogblɔ na Yakob be: “Kpɔ ɖa, viwò Yosef va gbɔwò.” Eya ta Israel do ŋusẽ nu fɔ hebɔbɔ nɔ abati la dzi. 3 Eye Yakob gblɔ na Yosef be: “Mawu Ŋusẽkatãtɔ la ɖe eɖokui fiam le Luz le Kanaan-nyigba dzi eye wòyram.+ 4 Eye wògblɔ nam be, ‘Mena nèle dzidzim, mana nàsɔ gbɔ, mana nàzu ameha gã aɖe,+ eye matsɔ anyigba sia ana wò dzidzimevi siwo ava ɖe yowòme be wòanye wo tɔ ɖaa.’+ 5 Azɔ ŋutsuvi siwo wodzi na wò le Egipte-nyigba dzi hafi meva gbɔwò le Egipte la zu tɔnyewo.+ Efrayim kple Manase azu vinyewo, abe Ruben kple Simeon ene.+ 6 Ke vi siwo woava dzi na wò ɖe wo yome la azu tɔwò. Woayɔ wo nɔvi eve siawo ƒe ŋkɔwo ɖe wo ŋu eye woanyi dome tso wo gbɔ.+ 7 Esime metso Padan gbɔna la, Rahel ku+ le gbɔnye le Kanaan-nyigba dzi. Eye esi mɔ didi aɖe gale ŋgɔnye hafi maɖo Efrat+ ta la, meɖii esi menɔ mɔ dzi yina Efrat, si nye Betlehem.”+ 8 Esi Israel kpɔ Yosef viwo la, ebia be: “Ame kawoe nye esiawo?” 9 Yosef ɖo eŋu na fofoa be: “Woawoe nye vi siwo Mawu nam le teƒe sia.”+ Eye wògblɔ be: “Meɖe kuku, kplɔ wo vɛ nam, ne mayra wo.”+ 10 Ke Israel ƒe ŋkuwo dzi tsyɔ le tsitsi ta, eye megatea ŋu kpɔa nu o. Esia ta Yosef kplɔ wo te ɖe eŋu, eye wògbugbɔ nu na wo hekpla asi kɔ na wo. 11 Israel gblɔ na Yosef be: “Nyemebui kpɔ be magakpɔ wò ŋkume o,+ ke azɔ Mawu na mekpɔ viwòwo gɔ̃ hã.” 12 Emegbe Yosef ɖe wo le Israel ƒe atame, eye wòbɔbɔ tsyɔ mo anyi. 13 Eye Yosef kplɔ wo ame evea, eye wòtsɔ eƒe nuɖusi lé Efrayim+ ɖo Israel ƒe miame, hetsɔ eƒe miasi lé Manase+ ɖo Israel ƒe ɖusime, eye wòkplɔ wo te ɖe eŋu. 14 Ke Israel tsɔ eƒe nuɖusi ɖo Efrayim ƒe tame, evɔ eyae nye ɖevitɔ hafi, eye wòtsɔ eƒe miasi ɖo Manase ƒe tame. Ðe wòɖoe koŋ da eƒe asiwo ɖe wo dzi nenema, elabena Manase ye nye ŋgɔgbevia.+ 15 Eye wòyra Yosef gblɔ be:+ “Mawu vavã si ŋkume fofonye Abraham kple Isak zɔ le,+Mawu vavã si kplɔm le nye agbe me katã va se ɖe egbe,+ 16 Mawudɔla si ɖeam tso vɔ̃wo katã me,+ nayra ɖeviawo.+ Na woayɔ nye ŋkɔ ɖe wo ŋu, eye woayɔ fofonye Abraham kple Isak ƒe ŋkɔ ɖe wo ŋu,Eye na woadzi azu ameha gã aɖe le anyigba la dzi.”+ 17 Esi Yosef kpɔ be ye fofo ƒe nuɖusi kpɔtɔ le Efrayim ƒe tame la, medzɔ dzi nɛ o, eya ta elé fofoa ƒe asi be yeaɖee ɖa le Efrayim ƒe tame ada ɖe Manase ƒe tame. 18 Yosef gblɔ na fofoa be: “Fofonye, mègawɔe nenema o, elabena ame siae nye ŋgɔgbevi+ la. Tsɔ wò nuɖusi da ɖe eƒe tame.” 19 Ke fofoa gbe hegblɔ be: “Menya, vinye, menya. Eya hã ava zu dukɔ, eye eya hã ava zu gã. Gake nɔvia ɖevitɔ la ava zu gã wui,+ eye eƒe dzidzimeviwo ava sɔ gbɔ ade dukɔwo nu.”+ 20 Eye wòyra wo gbe ma gbe+ gblɔ be: “Israel-viwo atsɔ wò ŋkɔ anɔ wo nɔewo yram agblɔ be:‘Mawu nawɔ wò nànɔ abe Efrayim kple Manase ene.’” Ale wòtsɔ Efrayim ɖo ŋgɔ na Manase. 21 Eye Israel gblɔ na Yosef be: “Kpɔ ɖa, mele kukum,+ ke Mawu anɔ kpli mi, eye wòana miatrɔ ayi mia tɔgbuiwo ƒe anyigba dzi.+ 22 Metsɔ anyigba aɖe,* si metsɔ nye yi kple nye dati xɔ le Amoritɔwo si la na wò, be tɔwò nawu nɔviwòwo tɔ.”\n^ Alo, “to ƒe aga ɖeka.”


Ale Si Nàwɔ Akpɔ Ta Na Wò Agbe Ahaƒo Asa Na Dzimaɖitsitsi\nÀte Ŋu Akpɔ Ta Na Wò Agbea?\nLODODO aɖe gblɔ be, dzata le gbe me hã ahlɔ̃e tsina. Ame aɖeke meli egbea si nu sia nu sɔ nɛ pɛpɛpɛ le agbe me o. Zi geɖe la, nu vevi si kpena ɖe ame ŋu wòtea ŋu nɔa te ɖe nɔnɔme sesẽ nue nye be wòalɔ̃ ɖe nɔnɔmea dzi eye wòawɔ nu siwo wòate ŋu awɔ le nɔnɔmea me. Ne àte ŋu anɔ te ɖe nɔnɔmea nu va se ɖe afi aɖe ya teti la, ke enyo. Ne wò nɔnɔmea ka ɖe eme la, ke eya ganyo ŋutɔ. Gake nyae be nu nyuitɔwo le etsɔme gbɔna.\nBiblia do ŋugbe be ɣeyiɣi li gbɔna esime amewo katã ate ŋu aɖo woƒe taɖodzinuwo gbɔ le agbe me bliboe. Woate ŋu awɔ woƒe ŋutete katã le agbe me, eye nɔnɔme sesẽwo, gbe sia gbe ƒe hloloetsotsowo kple seselelãme ɖefunamewo magado kplamatsɛ wo o. (Yesaya 65:21, 22) Biblia yɔ esia be “agbe vavã la.”—1 Timoteo 6:19.\n“Woatu xɔ anɔ eme, eye woade waingble aɖu eme kutsetse. Womatu xɔ ame bubu nanɔ eme o, womaƒã nu ame bubu naɖu o. Elabena ale si ati tsinae la, nenemae nye amewo ƒe agbemeŋkekewo anɔ, eye nye ame tiatiawo ase vivi na woawo ŋutɔwo ƒe asinudɔwɔwɔwo bliboe.”—Yesaya 65:21, 22.


Biblia Gɔmeɖeɖe Si Me Agbe Le! | Nusɔsrɔ̃\nGbetakpɔxɔ—Tata Si Míesrɔ̃na | December 2015\nGBE BUBU Afrikaans Bislama Cambodian Chitonga Chol Cibemba Cinyanja Dangme Drehu Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Rarotongan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Venda Wallisian Wayuunaiki Xhosa Zulu\nBiblia Gɔmeɖeɖe Si Me Agbe Le!\n“Mawu ƒe nya la le agbe.”—HEBRITƆWO 4:12.\nHADZIDZI: 37, 116\nNu ka tae wòle be Mawu ƒe ŋkɔ nanɔ Biblia gɔmeɖeɖe nyuitɔ me?\nNu ka tae wogbugbɔ to Eŋlisigbe me Xexe Yeye Gɔmeɖeɖe Biblia me?\nAleke Xexe Yeye Gɔmeɖeɖea le vi ɖem na amewoe?\n1. (a) Dɔ kae Mawu de Adam si? (b) Aleke Mawu ƒe amewo le gbegbɔgblɔ ƒe nunanaa zãm tso ɣemaɣi va ɖo fifia?\nYEHOWA MAWU na gbegbɔgblɔ ƒe nunana mí amegbetɔwo. Mawu de dɔ asi na Adam le Eden-bɔa me be wòatsɔ ŋkɔ na lãwo katã. Adam tsɔ ŋkɔ si ŋu gɔmesese le la na lã ɖe sia ɖe. (1 Mose 2:19, 20) Mawu ƒe amewo le gbegbɔgblɔ ƒe nunanaa zãm tsɔ le Yehowa kafum hele eŋunya gblɔm na amewo tso ɣemaɣi va ɖo fifia. Eye ƒe aɖewoe nye esia la, míele nunana sia zãm tsɔ le Biblia gɔme ɖem ale be ame geɖe nava srɔ̃ nu tso Yehowa ŋu.\n2. (a) Mɔfiame kawo dzie Xexe Yeye Biblia Gɔmeɖeɖe Kɔmitia zɔ ɖo le woƒe dɔa wɔwɔ me? (b) Nu ka ŋue míasrɔ̃ nu tsoe le nyati sia me?\n2 Biblia gɔmeɖeɖe akpe geɖe ye li, gake ɖewo me nyawo de pɛpɛpɛ wu ɖewo. Be Xexe Yeye Biblia Gɔmeɖeɖe Kɔmitia naɖe Biblia gɔme wòade pɛpɛpɛ la, woɖoe be yewoazɔ ɖe mɔfiame vevi etɔ̃ siawo dzi: (1) Yewoade bubu Mawu ƒe ŋkɔa ŋu ahazãe le eƒe Nya la me le teƒe siwo katã wòdze le le nuŋlɔɖi gbãtɔawo me. (Xlẽ Mateo 6:9.) (2) Yewoaɖe gbe gbãtɔawo me nyawo gɔme tẽe, nya-ɖe-nya-nu, ne esia anya wɔ. Ne manya wɔ o la, ekema yewoaɖe gɔmesese si tututu le nyaa ŋu me wòade pɛpɛpɛ. (3) Yewoazã nya siwo gɔme amewo ase, eye exexlẽ nanɔ bɔbɔe na wo. * (Kpɔ etenuŋɔŋlɔa.) (Xlẽ Nehemiya 8:8, 12.) Mɔfiame vevi etɔ̃ siawo ke dzie míaƒe gbegɔmeɖelawo zɔ ɖo heɖe Xexe Yeye Gɔmeɖeɖe Biblia gɔme ɖe gbegbɔgblɔ siwo wu 130 me. Le nyati sia me la, míakpɔ ale si Eŋlisigbe me Xexe Yeye Gɔmeɖeɖe si me wogbugbɔ to le ƒe 2013 me la gɔmeɖelawo kpakple ame siwo ɖe egɔme ɖe gbe bubuawo me wɔ mɔfiame siawo dzii.\nBIBLIA SI DEA BUBU MAWU ƑE ŊKƆ ŊU\n3, 4. (a) Blema asinuŋɔŋlɔgbalẽ kawo mee Ŋɔŋlɔdzesi Eneawo dze le? (b) Nu kae Biblia gɔmeɖela geɖe wɔ na Mawu ƒe ŋkɔa?\n3 Wotsɔ Hebrigbe me xaxagbeɖiɖi ene ŋlɔ Mawu ƒe ŋkɔe, eye míeyɔnɛ zi geɖe be Ŋɔŋlɔdzesi Eneawo. Ŋɔŋlɔdzesi Eneawo dze le Hebrigbe me asinuŋɔŋlɔgbalẽ xoxotɔ geɖewo, abe Ƒukukua Ƒe Agbalẽ Xatsaxatsawo ene, me. Edze le Helagbe me Septuagint (Septante) aɖewo hã me. Woŋlɔ agbalẽ siawo ƒe xoxotɔwo le keke ƒe 200 Do Ŋgɔ Na Yesu me ke, eye woŋlɔ mamlɛtɔawo le ƒe alafa gbãtɔ Kristotɔwo Ŋɔli me. Ale si Mawu ƒe ŋkɔ dze zi geɖe le blema asinuŋɔŋlɔgbalẽ xoxotɔwo me la wɔa nuku na ame geɖe.\nAle si Mawu ƒe ŋkɔ dze zi geɖe le blema asinuŋɔŋlɔgbalẽ xoxotɔwo me la wɔa nuku na ame geɖe\n4 Edze ƒãa be ele be Mawu ƒe ŋkɔ nanɔ Biblia me. Ke hã womezã Mawu ƒe ŋkɔ le Biblia gɔmeɖeɖe geɖe me o. Le kpɔɖeŋu me, ƒe eve le Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Eŋlisigbe me tɔa ɖeɖe go megbe la, Biblia habɔbɔ aɖe hã ɖe American Standard Version si me wogbugbɔ to ɖe go. Wozã Mawu ƒe ŋkɔ le ƒe 1901 ƒe tataa me, gake womezãe le esi me wogbugbɔ to le ƒe 1952 me ya me o. Nu ka tae? Gbegɔmeɖela mawo susui be “mesɔ kura” be woazã Mawu ƒe ŋkɔ o. Biblia gɔmeɖela geɖe, esiwo ɖe egɔme ɖe Eŋlisigbe kple gbe bubuawo me siaa, to woƒe ʋe me.\n5. Nu ka tae wòle vevie be woazã Mawu ƒe ŋkɔ le Biblia me?\n5 Ðe nane gblẽ le eŋu ne gbegɔmeɖelawo mezã Mawu ƒe ŋkɔa oa? Ɛ̃! Elabe Yehowa, si nye Biblia Ŋlɔla, di be amewo nanya yeƒe ŋkɔ. Ele be gbegɔmeɖela nyui nanya taɖodzinu si gbɔ agbalẽ aɖe ŋlɔla di be yeaɖo, eye wòabu esia ŋu le eƒe gbegɔmeɖeɖea me. Mawunyakpukpui geɖewo ɖee fia be Mawu ƒe ŋkɔa le vevie nɛ ŋutɔ, eye wòdi be woade bubu eŋu. (2 Mose 3:15; Psalmo 83:18; 148:13; Yesaya 42:8; 43:10; Yohanes 17:6, 26; Dɔwɔwɔwo 15:14) Esi Yehowa ƒe gbɔgbɔ ʋã amewo woŋlɔ Biblia la, ena woŋlɔ eƒe ŋkɔ ɖe eme zi akpe geɖe. (Xlẽ Ezekiel 38:23.) Eya ta gbegɔmeɖela siwo mezã Mawu ƒe ŋkɔa o la mede bubu Yehowa ŋu kura o.\n6. Nu ka tae míezã Mawu ƒe ŋkɔa le teƒe ade bubu siwo womenɔ le Xexe Yeye Gɔmeɖeɖe tsãtɔ me o la?\n6 Kpeɖodzi geɖe wu li egbea siwo ta wòle be míazã Yehowa ƒe ŋkɔa ɖo. Mawu ƒe ŋkɔa dze le Eŋlisigbe me Xexe Yeye Gɔmeɖeɖe si me wogbugbɔ to le ƒe 2013 me la me zi gbɔ zi 7,216 sɔŋ. Esia fia be ŋkɔa dze le teƒe ade bubu siwo womenɔ le tata si do ŋgɔ nɛ me o. Ƒukukua ƒe Agbalẽxatsaxatsa siwo ŋu woke ɖo ƒe ʋɛ aɖewoe nye esi va yi la dzie míekpɔ wo dometɔ atɔ̃ le. * (Kpɔ etenuŋɔŋlɔa.) Ŋkɔ atɔ̃ mawo dze le 1 Samuel 2:25; 6:3; 10:26; 23:14, 16. Adelia dze le Ʋɔnudrɔ̃lawo 19:18, eye Biblia ƒe blema asinuŋɔŋlɔgbalẽ xoxo siwo ŋu kakaɖedzi le dzie míenɔ te ɖo tsɔe kpee.\n7, 8. Ŋkɔ Yehowa gɔme ɖe?\n7 Kristotɔ vavãwo kpɔe be ele vevie be yewoase Mawu ƒe ŋkɔa gɔme nyuie. Eƒe ŋkɔa ƒe gɔmeɖeɖe tẽe ye nye “Enana Wòvaa Eme.” * (Kpɔ etenuŋɔŋlɔa.) Le ƒe siwo va yi me la, míezãa 2 Mose 3:14 si gblɔ be, “Mava Nye Nu Si Metia Be Manye,” le míaƒe agbalẽwo me tsɔ ɖea Mawu ƒe ŋkɔa gɔme. Xexe Yeye Gɔmeɖeɖe Biblia tsãtɔ ɖe eme be Yehowa ŋutɔ tea ŋu va nyea nu sia nu si hiã be eƒe tameɖoɖo nava eme. * (Kpɔ etenuŋɔŋlɔa.) Gake esi míeta nyitsɔ laa ɖe nu me kpee be: “Togbɔ be gɔmesese sia hã le ŋkɔ Yehowa si hã la, mese ɖe nu si eya ŋutɔ tiae be yeazu ɖeɖe ko dzi o. Elɔ nu siwo wònana be wovaa eme le eƒe nuwɔwɔwo gome kple eƒe tameɖoɖo me vava gome hã ɖe eme.”\n8 Yehowa nana eƒe nuwɔwɔwo va zua nu sia nu si wòdi be woanye. Le kpɔɖeŋu me, Mawu na Noa zu aɖakaʋukpala, Bezalel zu aɖaŋudɔwɔla bibi, Gideon zu aʋawɔla kalẽtɔ, eye Paulo zu dutanyanyuigblɔla. Eya ta gɔmesese vavã le Mawu ƒe ŋkɔa ŋu na esubɔlawo, eye esia tae Xexe Yeye Biblia Gɔmeɖeɖe Kɔmitia zãe le gɔmeɖeɖe sia me ɖo.\n9. Nu ka tae míaƒe ŋku biã ɖe Biblia gɔme ɖeɖe ɖe gbe bubuwo me ŋu?\n9 Wole Mawu ƒe ŋkɔ ŋutɔŋutɔ ɖem ɖa le Biblia gɔmeɖeɖe geɖewo me. Wozãa bubuŋkɔ “Aƒetɔ” alo “Mavɔmavɔtɔ” alo nutoa me mawu aɖe ƒe ŋkɔ boŋ ɖe eteƒe. Susu sia koŋ tae Dɔdzikpɔha la kpɔe be ele vevie ŋutɔ be Biblia si dea bubu Mawu ƒe ŋkɔ ŋu nasu gbegbɔgblɔ sia gbegbɔgblɔ dolawo si. (Xlẽ Malaki 3:16.) Va se ɖe fifia la, míezã Yehowa ƒe ŋkɔ le Xexe Yeye Gɔmeɖeɖe Biblia siwo le gbegbɔgblɔ siwo wu 130 me la me, eye esia le ŋkɔa dom ɖe dzi.\nGƆMEÐEÐE SI ME KƆ HEDE PƐPƐPƐ\n10, 11. Nu kawoe ɖe fu na mí esi míenɔ Eŋlisigbe me Xexe Yeye Gɔmeɖeɖe xoxoa gɔme ɖem ɖe gbe bubuwo me?\n10 Míedo go kuxi aɖewo esi míenɔ Eŋlisigbe me Xexe Yeye Gɔmeɖeɖe xoxoa gɔme ɖem ɖe gbe bubuwo me. Le kpɔɖeŋu me, wozã Hebrigbe me nya “Sheol” le Nyagblɔla 9:10 kple mawunyakpukpui bubu aɖewo me. Eŋlisigbe me Biblia geɖewo hã zã nya sia. Gake manya wɔ be woazã nya ma le degbe geɖewo me o, elabena gbea dolawo menya Hebrigbe me nya “Sheol” o. Mele woƒe nyagɔmeɖegbalẽwo me o, eye wo dometɔ aɖewo susui gɔ̃ hã be teƒe aɖe ŋkɔe. Le susu siawo ta la, woɖe mɔ na míaƒe gbegɔmeɖelawo be woaɖe Hebrigbe me nya “Sheol” kpakple Helagbe me nya “Hades” gɔme be “Yɔdo” alo “Tsiẽƒe.” Gɔmeɖeɖe sia de pɛpɛpɛ eye wòna nyaa me kɔ.\n11 Hebri kple Helagbe me nya siwo wozãna na “luʋɔ” hã gɔme ɖeɖe ɖe gbe aɖewo me sesẽ. Le gbe siawo me la, nya “luʋɔ” fiaa ŋɔli alo nane si doa go le ame me le eƒe ku megbe. Be nuxlẽlawo nagatɔtɔ o la, woɖe mɔ na gbegɔmeɖelawo be woaɖe nya “luʋɔ” gɔme wòasɔ ɖe gɔmesese si le eŋu le kpukpui ɖe sia ɖe me nu. Woɖe gɔmesese vovovo siwo le nya “luʋɔ” ŋu me le yevugbe me Ŋɔŋlɔ Kɔkɔeawo—Xexe Yeye Gɔmeɖeɖe si ŋu numeɖeɖewo kpe ɖo la ƒe megbenyawo me. Azɔ hã míede nyatakaka vevi siwo ku ɖe Hebri kple Helagbe me nyawo ŋu la etenuŋɔŋlɔwo me, ale be Biblia me nyawo ŋutɔ xexlẽ kple wo gɔme sese nanɔ bɔbɔe.\nKɔmitia me tɔwo dzro nya akpe geɖe siwo míaƒe Biblia gɔmeɖelawo bia me\n12. Tɔtrɔ bubu kawoe míewɔ le Xexe Yeye Gɔmeɖeɖe si le mía si fifia me?\n12 Nya bubu geɖe siwo míaƒe gbegɔmeɖelawo bia la na míekpɔ Biblia me nya siwo gɔme amewo ate ŋu ase bubui. Eya ta le September 2007 me la, Dɔdzikpɔha la da asi ɖe edzi be woagbugbɔ ato Eŋlisigbe me tataa me. Kɔmitia me tɔwo dzro nya akpe geɖe siwo míaƒe Biblia gɔmeɖelawo bia me. Eye wotsɔ Eŋlisigbe me nya siwo zãm amewo le egbea ɖɔli nyagbe tsitsiwo, si wɔe be emenyawo xexlẽ kple wo gɔme sese va le bɔbɔe wu evɔ wòhede pɛpɛpɛ. Biblia siwo gɔme míeɖe ɖe gbe bubuwo me nyitsɔ laa hã kpe ɖe mía ŋu míetrɔ asi le Eŋlisigbe me tɔa ŋu nyuie wu.—Lododowo 27:17.\nNƆVIWO ÐE ŊUDZEDZEKPƆKPƆ GÃ FIA\n13. Aleke nɔvi geɖe ɖe woƒe ŋudzedzekpɔkpɔ fia ɖe Biblia yeyea ŋu?\n13 Aleke ame geɖe se le wo ɖokui me ɖe Xexe Yeye Gɔmeɖeɖe Biblia yeyea ŋu? Nɔvi akpe geɖe ɖo akpedalɛtawo ɖe Yehowa Ðasefowo ƒe dɔwɔƒegã si le Brooklyn, New York. Nɔvinyɔnu aɖe gblɔ be: “Biblia la le abe aɖaka si me sikanuwo yɔ fũu ene. Ne mele Yehowa ƒe nyawo xlẽm [le míaƒe Biblia yeyea me] la, ɖeko wòle abe ɖe mele ŋku lém ɖe sikanu ɖe sia ɖe ƒe akpa vovovowo kple eƒe amadedewo kpakple eƒe atsyɔ̃ ŋu ene. Ale si wozã nya bɔbɔewo tsɔ ɖe Ŋɔŋlɔawo gɔme la kpe ɖe ŋunye meva nya Yehowa nyuie wu, eye wòva le nam abe fofonye si kpla asi kɔ nam eye wòle eƒe nya viviwo xlẽm nam ene.” Nɔvi geɖewo hã se le wo ɖokui me alea.\n14, 15. Aleke nɔvi geɖe se le wo ɖokui me esi Xexe Yeye Gɔmeɖeɖea su wo si le wo degbe me?\n14 Ame siwo menye Eŋlisigbedolawo o hã da akpe ɖe Xexe Yeye Gɔmeɖeɖe Biblia ta. Nɔviŋutsu tsitsi aɖe si tso Sofia, le Bulgaria, gblɔ tso Bulgariagbe me tɔa ŋu be: “Ƒe geɖee nye esia mele Biblia xlẽm, gake nyemexlẽ gɔmeɖeɖe aɖeke si me nyawo gɔme sese le bɔbɔe eye wogena ɖe ame ƒe dzi me alea kpɔ o.” Nɔvinyɔnu Albaniatɔ aɖe hã gblɔ be: “Aleke Mawu ƒe Nyaa nya se le Albaniagbe mee nye esi! Dzidzɔ gã aɖee wònye nam be Yehowa le nu ƒom na mí le mía degbe me!”\n15 Le dukɔ geɖe me la, Biblia xɔ asi eye ekpɔkpɔ sesẽ. Eya ta yayra gãe wònye be woama Biblia na amewo femaxee! Nyatakaka aɖe si míexɔ tso Rwanda gblɔ be: “Ƒe gbogbo aɖee nye esia la, ame siwo mía nɔviwo le Biblia srɔ̃m kplii la dometɔ geɖe meyi ŋgɔ le nyateƒea me o, elabe Biblia mele wo si o. Ga mele wo si woaƒle esi dzram sɔlemehawo le o. Azɔ hã wometea ŋu sea mawunyakpukpui aɖewo gɔme nyuie o, eye esia xea mɔ na woƒe ŋgɔyiyi.” Esi míeta Xexe Yeye Gɔmeɖeɖea le Rwandagbe me la, ƒome aɖe si me ƒewuivi ene le la gblɔ be: “Míeda akpe na Yehowa kple kluvi nuteƒewɔla kple aɖaŋudzelaa tso dzi me ɖe Biblia si wona mí la ta. Míeda ahe kolikoli, eye ga meli míaƒle Biblia na ƒomea me tɔ ɖe sia ɖe o. Gake fifia Biblia le mía dometɔ ɖe sia ɖe si. Ƒome bliboa ƒoa ƒu xlẽa Biblia gbe sia gbe be míatsɔ ada akpe na Yehowa.”\n16, 17. (a) Nu kae Yehowa di na eƒe amewo? (b) Nu kae wòle be míaɖoe kplikpaa awɔ?\n16 Míayi edzi anɔ Xexe Yeye Gɔmeɖeɖe Biblia gɔme ɖem ɖe gbe bubuwo me. Satana le nu sia nu si wòate ŋui wɔm be yeatɔ te dɔa, gake míenya be Yehowa di be yeƒe amewo katã nase yeƒe nyawo gɔme nyuie le wo degbe me. (Xlẽ Yesaya 30:21.) Eteƒe madidi o, “sidzedze Yehowa axɔ anyigba la dzi, abe ale si tsi yɔ atsiaƒu mee ene.”—Yesaya 11:9.\n17 Yi edzi nàwɔ nunana ɖe sia ɖe si tso Yehowa gbɔ, si ƒe ɖee nye Biblia yeye sia, ŋu dɔ nàtsɔ ado Mawu ƒe ŋkɔa ɖe dzi. Na Mawu naƒo nu na wò gbe sia gbe to eƒe Nya la dzi. Eye eya hã le klalo be yease mía dometɔ ɖe sia ɖe ƒe gbedodoɖa. Dzeɖoɖo kple Yehowa to mɔ siawo dzi akpe ɖe mía ŋu míanɔ si dzem eyama geɖe wu, eye míagalɔ̃e ɖe edzi.—Yohanes 17:3.\n“Dzidzɔ gã aɖee wònye nam be Yehowa le nu ƒom na mí le mía degbe me!”\n^ mm. 2 Kpɔ Megbenyawo A1 le Xexe Yeye Gɔmeɖeɖe Biblia me kpakple nyati si nye “Aleke Nàwɔ Atia Biblia Gɔmeɖeɖe Nyuitɔ?” le May 1, 2008 ƒe Gbetakpɔxɔ me.\n^ mm. 6 Ƒukukua ƒe Agbalẽxatsaxatsawo tsi wu Masoretwo ƒe Hebrigbe me asinuŋɔŋlɔgbalẽ la ƒe 1,000 kple edzivɔ.\n^ mm. 7 Numekugbalẽ aɖewo ɖe eme alea, gake agbalẽnyalagãwo ƒe nu mesɔ le gɔmesese sia ŋu o.\n^ mm. 7 Kpɔ yevugbe me Ŋɔŋlɔ Kɔkɔeawo—Xexe Yeye Gɔmeɖeɖe si ŋu numeɖeɖewo kpe ɖo, Megbenyawo 1A, “Ale Si Wozã Mawu Ƒe Ŋkɔa Le Hebri Ŋɔŋlɔawo Me,” axa 1561.\nŊɔŋlɔdzesi Eneawo: Eyae nye Hebrigbe me ŋɔŋlɔdzesi ene siwo wotsɔ ŋlɔ Mawu ƒe ŋkɔe. Enye xaxagbeɖiɖi ene יהוה siwo sɔ kple YHWH le mía degbe me\n“Enana Wòvaa Eme”: Yehowae wɔ nuwo katã eye etea ŋu va nyea nu sia nu si hiã be eƒe tameɖoɖo nava eme. Yehowa ate ŋu ana eƒe nuwɔwɔwo hã nazu nu sia nu si hiã. Le kpɔɖeŋu me, Mawu na Noa zu aɖakaʋukpala, Bezalel zu aɖaŋudɔwɔla bibi, Gideon zu aʋawɔla kalẽtɔ, eye Paulo zu dutanyanyuigblɔla\nYehowa, Mawu Si Lɔ̃na Faa Ƒoa Nu Na Mí\nDa Akpe Ðe Yehowa Ƒe Nunanawo Ta\nNa Nya Viviwo Nanɔ Wò Aɖe Dzi\nYehowa Alé Wò Ðe Te!\nAGBEMEŊUTINYA Mele Ŋutifafa Me Kple Mawu Kpakple Nɔnye Azɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2015\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2015\nGBETAKPƆXƆ—TATA SI MÍESRƆ̃NA December 2015


Ale Si Srɔ̃tɔwo Aku Ðe Wo Nɔewo Ŋu Vevie | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bengali Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kikongo Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Turkish Twi Ukrainian Umbundu Vietnamese Xhosa Yoruba Zulu\nMieka atam na mia nɔewo le miaƒe srɔ̃ɖegbe. Atamkaka vevi ma bla mi le miaƒe agbenɔɣi katã, enye ale si mieɖoe kplikpaa be yewoaku ɖe yewo nɔewo ŋu ahakpɔ kuxi siwo ado mo ɖa la gbɔ.\nGake le ƒe aɖewo megbe la, mia dome masɔmasɔwo va zu kpekui le ayi me na mi. Ðe wò dzi gaku ɖe srɔ̃wò ŋu abe tsã enea?\nKuku ɖe mia nɔewo ŋu nye seke aɖe si ate ŋu alé miaƒe srɔ̃ɖeɖea ɖe te sesĩe\nMenye kukuɖeameŋu ye nye kuxia o, nyagbɔkpɔnu boŋue. Ame geɖe susunɛ egbea be nunya manɔ eme be woaku ɖe ame srɔ̃ ŋu kple ame ƒe dzi blibo o. Ame aɖewo gblɔna be ele ko abe kɔsɔkɔsɔe wotsi ɖe afɔ na ame ale be mate ŋu asi le nyametsotso gbegblẽ si wòwɔ nu o ene. Gake wò ya bui boŋ be enye seke aɖe si ate ŋu alé miaƒe srɔ̃ɖeɖea ɖe te sesĩe. Srɔ̃nyɔnu si ŋkɔe nye Megan gblɔ be, “Ne masɔmasɔ aɖe ɖo mia dome la, vi gã aɖe si ɖokuitsɔtsɔ na ame nɔewo bliboe ɖenae nye be srɔ̃tɔawo dometɔ ɖe sia ɖe kana ɖe edzi be ye srɔ̃ magbe ye o.” * Ne mieka ɖe edzi be naneke magblẽ yewoƒe srɔ̃ɖeɖea me o, togbɔ be nanewo mele yiyim nyuie o hã la, ate ŋu akpe ɖe mia ŋu miakpɔ kuxiwo gbɔ.—Kpɔ aɖaka si nye “ Kukuɖeameŋu Kple Nuteƒewɔwɔ.”\nNya vevitɔ: Ne kuxiwo le mo dom ɖa le miaƒe srɔ̃ɖeɖea me la, ehiã be miaku ɖe mia nɔewo ŋu vevie ke mègabui be kukuɖeameŋue nye kuxia o. Aleke miate ŋu awɔ esiae?\nDzro ɖokuiwò me. “Miezu srɔ̃tɔwo tegbee.” Ðe nya sia nana nèsusunɛ be yele xadza mea alo ɖe wònana nèsena le ɖokuiwò me be yele dediea? Ne masɔmasɔwo ɖo mia dome la, srɔ̃gbegbe koe nèsusuna be eyae nye nyagbɔkpɔnu nyuitɔa? Be miate ŋu agaku ɖe mia nɔewo ŋu geɖe wu la, ele vevie be miabu srɔ̃ɖeɖea be enye ɖoɖo si nɔa anyi ɖaa.—Biblia ƒe mɔfiame: Mateo 19:6.\nLé ŋku ɖe nu siwo me nèto ŋu? Nu siwo nèkpɔ tso dziwòlawo gbɔ ate ŋu akpɔ ŋusẽ ɖe ale si nèbua kukuɖeameŋu la dzi. Srɔ̃nyɔnu aɖe si ŋkɔe nye Lea gblɔ be: “Dzinyelawo gbe wo nɔewo esime menye ɖevi. Eye mevɔ̃na be woƒe nuwɔnaa akpɔ ŋusẽ gbegblẽ ɖe ale si mebua kuku ɖe ame nɔewo ŋu la dzi.” Gake ka ɖe edzi be nuwo mayi alea le miaƒe srɔ̃ɖeɖea me kokoko o, wò kple srɔ̃wò miate ŋu aku ɖe mia nɔewo ŋu. Mègavɔ̃ be nu si dzɔ ɖe ye dzilawo dzi la adzɔ ɖe ye hã ye dzi godoo o!—Biblia ƒe mɔfiame: Galatiatɔwo 6:4, 5.\nLé ŋku ɖe wò nuƒoƒo ŋu. Ne nyaʋiʋli aɖe ɖo wò kple srɔ̃wò dome la, mègagblɔ nya siwo ava ve wò emegbe abe “Magbe wò” alo “Mayi aɖaɖe ame aɖe si ade asixɔxɔ ŋunye!” ene o. Nya mawo menana srɔ̃tɔwo kuna ɖe wo nɔewo ŋu o, eye le esi miakpɔ kuxi siwo do mo ɖa gbɔ teƒe la, ɖeko wòana be miava nɔ dzugbe gãgãwo dudum ɖe mia nɔewo dzi. Le esi nànɔ nya tɔamewo gblɔm teƒe la, àte ŋu agblɔ be: “Edze ƒãa be mí ame evea míedo dziku. Aleke míawɔ akpɔ kuxi sia gbɔ ɖekae?”—Biblia ƒe mɔfiame: Lododowo 12:18.\nNa wòadze na amewo be yeƒe dzi ku ɖe ye srɔ̃ ŋu. Da srɔ̃wò ƒe foto ɖe wò dɔwɔkplɔ̃ dzi le wò dɔwɔƒe. Ƒo nu nyui tso srɔ̃wòa ŋu na amewo. Ðoe be gbe sia gbe la, ne yemele aƒe me o alo yeyi dɔ me la, yeanɔ ye srɔ̃a yɔm. Nenye numame na wò be nànɔ nya siwo nye “mí” kpakple “nye kple srɔ̃nye” zãm. Esia ana wòadze na wò ŋutɔ kple ame bubuwo siaa be wò dzi ku ɖe srɔ̃wòa ŋu.\nSrɔ̃ nu tso ame siwo ɖoa kpɔɖeŋu nyui gbɔ. Lé ŋku ɖe srɔ̃tɔ siwo tea ŋu ɖua woƒe srɔ̃ɖeɖemekuxiwo dzi la ŋu. Bia wo be: “Vi kae kuku ɖe mia nɔewo ŋu ɖe na mi? Aleke wòkpe ɖe mia ŋu le miaƒe srɔ̃ɖeɖea me?” Biblia gblɔ be: “Ale si wotsɔa ga nyrea gae la, nenemae ame nyrea nɔviae.” (Lododowo 27:17) Abe ale si Biblia me mɔfiame sia gblɔe ene la, ɖe manyo ŋutɔ be miadze agbagba asrɔ̃ nu tso ame siwo ƒe srɔ̃ɖeɖewo kpɔ dzidzedze la ƒe aɖaŋuɖoɖowo me oa?\n^ mm. 7 Biblia ɖe mɔ be ame ate ŋu agbe srɔ̃a nenye be srɔ̃a wɔ ahasi. Kpɔ nyati si nye “Nu Si Biblia Gblɔ—Ahasiwɔwɔ” le Nyɔ! sia me.\n“Ame sia ame atsɔ eya ŋutɔ ƒe agba.”—Galatiatɔwo 6:5.\nKUKUÐEAMEŊU KPLE NUTEƑEWƆWƆ\n“Ne wò kple srɔ̃wò miewɔa nuteƒe na mia nɔewo la, ana miabu miaƒe srɔ̃ɖeɖea be enye nu si anɔ anyi ɖaa. Ne miebu ɣleti kple ƒe gbogbo siwo le mia ŋgɔ ŋu la, miakpɔe le susu me be yewogale yewo nɔewo gbɔ. Mava susu me na mi kura be ɣeyiɣi aɖe aɖo si miagava nye srɔ̃tɔwo o, eye esia naa miaƒe srɔ̃ɖeɖea nɔa dedie. Srɔ̃nyɔnu aɖe gblɔ be: “Ne dzi kum helĩhelĩ ɖe [srɔ̃nye] ŋu eye nu si le dzɔdzɔm ɖe mía dzi medzɔ dzi nam kura o gɔ̃ hã la, nyemetsia dzi be míaƒe srɔ̃ɖeɖea me ava gblẽ o. Metsia dzi ɖe ale si tututu míawɔ be nuwo nagaɖɔ ɖo ŋu. Menyae be nuwo agaɖɔ ɖo godoo—ɖeko nyemenyana ale si tututu míawɔe enumake o.”—Etso Gbetakpɔxɔ, September 15, 2003 me.


Biblica® Se aɖeke mebla Biblia zazã o Agbenya La™ Yuda 1\n1 Nye, Yuda, Yesu Kristo ƒe dɔla kple Yakobo nɔviŋutsu gbɔe agbalẽ sia tso,\nNa ame siwo woyɔ, ame siwo Mawu Fofo la lɔ̃, eye wòlé wo ɖe te le Yesu Kristo me:\n2 Amenuveve, ŋutifafa kple lɔlɔ̃ nanye mia tɔ le agbɔsɔsɔ me.\nMawumavɔ̃lawo ƒe nu vɔ̃ kple tsɔtsrɔ̃\n3 Nɔvi lɔlɔ̃awo, togbɔ be metsi dzi vevie be maŋlɔ agbalẽ na mi tso ɖeɖe si ƒe gomekpɔlawo míenye la ŋuti hã la, edze ŋunye be maŋlɔe na mi, ado ŋusẽ mi be miaʋli xɔse si wotsɔ de asi na ame kɔkɔeawo zi ɖeka hena ɣeyiɣiawo katã la ta. 4 Mele esia gblɔm, elabena ame aɖewo, ame siwo ƒe ʋɔnudɔdrɔ̃ woŋlɔ da ɖi tso blema ke la va tra wo ɖokuiwo ɖe mia dome dzaa. Wonye mawumavɔ̃la, siwo trɔ míaƒe Mawu la ƒe amenuveve wòzu mɔɖeɖe na ŋunyɔnuwo wɔwɔ, eye wogbe nu le Yesu Kristo, míaƒe dziɖula ɖeka hɔ̃ɔ kple Aƒetɔ la gbɔ.\n5 Togbɔ be mienya esiawo katã xoxo hã la, medi be maɖo ŋku edzi na mi be Aƒetɔ la ɖe eƒe dukɔ tso Egiptenyigba dzi, gake emegbe la, etsrɔ̃ ame siwo mexɔ edzi se o. 6 Ke mawudɔla siwo melé woƒe bubuteƒe me ɖe asi o, ke boŋ wogblẽ woawo ŋutɔ ƒe aƒe ɖi la, esiawoe wòde gae ɖe viviti me, eye wotsɔ gakɔsɔkɔsɔ mavɔ de wo hena ʋɔnudɔdrɔ̃ le Ŋkekegã la dzi. 7 Nenema ke Sodom kple Gomora kple du siwo ƒo xlã wo la tsɔ wo ɖokuiwo dzra na ŋutilãmeŋunyɔnuwo wɔwɔ kple agbe vlo nɔnɔ. Wonye ame siwo le fu kpem le dzomavɔ ƒe tohehe me la ƒe kpɔɖeŋu.\n8 Nenema ke drɔ̃ekula siawo ƒo ɖi woawo ŋutɔ ƒe ŋutilãwo, tsi tsitre ɖe dziɖulawo ŋu, eye woƒoa nu vɔ̃ le dziƒodɔlawo ŋu. 9 Mawudɔlagã Maikel gɔ̃ hã, esi wònɔ nya hem kple Abosam tso Mose ƒe ŋutilã kukua ŋuti la, mete ŋu do dzi gblɔ nya vɔ̃ aɖeke ɖe eŋuti o, ke ɖeko wògblɔ be, “Aƒetɔ la aka mo na wò!” 10 Gake ame siawo ya ƒoa nu kple dzugbe ɖe nu sia nu si gɔme womese o la ŋuti, eye nu sia nu si gɔme wose to seselelãme me abe lã siwo mebua ta me o ene la, nu siawo kee nye nu siwo gblẽa wo dome.\n11 Babaa na wo! Woto Kain ƒe mɔ; woti viɖe yome hege ɖe Balaam ƒe vodada me, eye wotsrɔ̃ wo le Kora ƒe aglãdzedze la me.\n12 Ame siawo nye ɖiƒonuwo le hamea ƒe lɔlɔ̃nuɖuƒewo. Woɖua nu kpli mi ŋumakpetɔe, wonye alẽkplɔla siwo nyia woawo ŋutɔ ɖokuiwo ko. Wole abe lilikpo siwo medzaa tsi o, eye ya lɔa wo ɖe enu ene. Wole abe kelemeti siwo metse ku o, eye woho wo da ɖi eye woku zi eve la ene. 13 Wole abe ƒutsotsoe siwo dze agbo hele woawo ŋutɔ ƒe ŋukpefutukpɔwo ɖem ɖe go la ene. Wole abe ɣletivi siwo le tsatsam, esiwo woɖo viviti tsiɖitsiɖi da ɖi na tegbetegbe la ene.\n14 Enɔk, ame si nye dzidzime adrelia tso Adam dzi la gblɔ nya ɖi ɖe ame siawo ŋu be, “Kpɔ ɖa, Aƒetɔ la gbɔna kple eƒe dɔla kɔkɔe akpeakpewo, 15 ne wòadrɔ̃ ʋɔnu ame sia ame, ne wòabu fɔ mawumavɔ̃lawo ɖe nu vɔ̃ɖi siwo katã wowɔ le woƒe mɔ vɔ̃wo dzi hekpe ɖe nya vlo siwo katã nu vɔ̃ wɔla siawo gblɔ ɖe eya amea ŋuti la ta.” 16 Ame siawo nye liʋĩliʋĩlĩlawo kple ame siwo kpɔa vodada le nu sia nu ŋu. Wodzea woawo ŋutɔ ƒe nudzodzro vɔ̃wo yome, woƒoa adegbe le woawo ŋutɔ ɖokuiwo ŋu, eye wokafua amewo alakpatɔe hena woawo ŋutɔ ƒe nyui.\nNuxɔxlɔ̃ amewo na tenɔnɔ sesĩe\n17 Ke nɔvi lɔlɔ̃awo, miɖo ŋku nya siwo míaƒe Aƒetɔ Yesu Kristo ƒe apostolowo gblɔ da ɖi la dzi. 18 Wogblɔ na mi be, “Le ɣeyiɣi mamlɛawo me la, fewuɖulawo ava, ame siwo adze woawo ŋutɔ ƒe dzodzro vɔ̃wo yome.” 19 Ame siawoe nye ame siwo dea mama mia dome, ame siwo dzea ŋutilã ƒe nukpɔkpɔwo yome, eye Gbɔgbɔ la mele wo me o.\n20 Ke miawo ya la, nɔvi lɔlɔ̃awo, mitu mia ɖokuiwo ɖo le miaƒe xɔse kɔkɔetɔ kekeake me, eye mido gbe ɖa le Gbɔgbɔ Kɔkɔe la me. 21 Mitsɔ mia ɖokuiwo de Mawu ƒe lɔlɔ̃ la me esi miele míaƒe Aƒetɔ Yesu Kristo ƒe nublanuikpɔkpɔ lalam be wòakplɔ mi ayi agbe mavɔ la mee.\n22 Mikpɔ nublanui na ame siwo le ɖi kem le wo ɖokuiwo me. 23 Miɖe ame bubuwo tso dzo me, eye mixɔ na wo. Mikpɔ nublanui na wo kple vɔvɔ̃. Milé fu awu si ƒo ɖi to ŋutilã ƒe ɖiƒoƒo me gɔ̃ hã.\n24 Azɔ, eya ame si tea ŋu léa mí ɖe asi be míagadze anyi o, be wòakɔ mi aɖo eƒe ŋutikɔkɔefiazikpui la ŋgɔ kpɔtsɔtsɔmanɔŋui le dzidzɔ gã me lae mede mi asi na; 25 Mawu ɖeka hɔ̃ɔ la, ame si nye míaƒe Ɖela la, eya ko tɔe nye ŋutikɔkɔe, fianyenye, ŋusẽ kple dziɖuɖu to Yesu Kristo míaƒe Aƒetɔ la me le dzidzimewo katã me, tso fifia yi ɖase ɖe mavɔ me! Amen.


“KATSE nàtɔ dzoe kpɔ! Tɔ dzɔe!” Tohru ye le nanam srɔ̃anyɔnu, Yoko, nanya be atse nagablee o. * Eɖo eŋu be, “Matɔ dzoe godoo” eye wòsi matsesi tɔ foto aɖe si woa kple evea woɖe. Emegbe egblɔ adãtɔe be, “Matɔ dzo aƒea wòabi!” Tohru ƒo tome na srɔ̃a tsɔ ɖo eŋu nɛ, ale glãkahehea wu enu kple ŋutasẽnuwɔwɔ.\nƑe etɔ̃ do ŋgɔ la, Tohru kple Yoko dze woƒe agbe gɔme abe srɔ̃tɔ kpɔdzidzɔwo ene. Ekema nukae dzɔ? Togbɔ be Tohru dze ame nyui aɖee hã la, srɔ̃a se le eɖokui me be meɖea lɔlɔ̃ fiaa ye o eye metsɔa ɖeke le yeƒe seselelãmewo me boo o. Edze abe mete ŋu le nu wɔm ɖe lɔlɔ̃ si nyɔnua nɔ ɖeɖem fia la nu o ene. Esi Yoko megate ŋu le esia ƒe dzi dom o ta la, enɔ dziku kple dɔmedzoe dom edziedzi. Alɔ̃madɔmadɔ, dzimaɖitsitsi, nuɖuɖumadzroame, dzikudodo, kple blanuiléle kpakple ŋɔdziléame gɔ̃ hã va nɔ fu ɖem nɛ. Ke hã, edze abe ɖe Tohru metsɔ ɖeke le nɔnɔme sesẽ si le eƒe aƒea me me o ene. Ðeko wòdze abe nusi le dzɔdzɔmenu ene nɛ.\n‘Ɣeyiɣi Sesẽ Siwo me Nɔnɔ Sẽ’\nKuxi siawo bɔ egbea. Apostolo Paulo gblɔe ɖi be amesiwo ‘melɔ̃a ame ƒe nya o’ abɔ le míaƒe ɣeyiɣia me. (Timoteo II, 3:1-5) Helagbe me nya gbãtɔ si gɔme woɖe le afisia be “melɔ̃a ame ƒe nya o” la do ƒome kplikplikpli kple nya si fia vivi si ƒometɔwo dona ɖe wo nɔewo ŋu. Le nyateƒe me la, lɔlɔ̃ɖeɖefia bu le míaƒe ɣeyiɣia me. Ne lɔlɔ̃ɖeɖefia li hã la, ƒã hafi ƒometɔwo aɖee afia wo nɔewo.\nDzila geɖe siwo li egbea menya alesi woaɖe lɔlɔ̃ kple dzidzɔdoɖeameŋu afia woa ŋutɔwo ƒe viwo o. Ame aɖewo tsi le ƒome siwo me womeɖea lɔlɔ̃ fiaa ame le o me eye womenya be dzi ate ŋu adzɔ ame le agbe me wu eye agbe avivi wu ne woɖe lɔlɔ̃ fia yewo alo yewoɖe fia amewo o. Edze abe aleae wòle le Tohru gomee ene. Le eƒe ɖevimenɔɣi la, dɔ sɔa gbɔ ɖe fofoa dzi le dɔme ɣesiaɣi eye zã tsina hafi wògbɔna vaa aƒeme. Ƒã hafi wòɖoa dze kple Tohru, eye ne wòaɖoe kplii hã la, ewɔnɛ kple adã. Tohru dada hã wɔa dɔ ɣeyiɣiawo katã eye mevona ɖe eyama ŋu o. Television koe Tohru kpɔna gbesiagbe. Kafukafu alo dzeɖoɖo aɖeke menɔ ƒomea me o.\nAte ŋu atso dekɔnuwo hã gbɔ. Le Latin Amerika ƒe akpa aɖewo la, ahiã be ŋutsu naŋe aɖaba aƒu lɔlɔ̃ maɖemaɖe fia ƒe nuwɔna si bɔ dzi hafi ate ŋu aɖe lɔlɔ̃ afia srɔ̃a. Le Ɣedzeƒe kple Afrika dukɔ geɖe me la, enyea kɔgbegblẽɖo be woato nya kple nuwɔna me aɖe lɔlɔ̃ afia. Anye nu sesẽ na srɔ̃ŋutsuwo be woagblɔ na wo srɔ̃wo kple wo viwo be “Melɔ̃ wò.” Ke hã, míate ŋu asrɔ̃ nane tso ƒomedodo gbãtɔ aɖe si nɔ anyi ɣeyiɣi gbogbo aɖe la me.\nƑomedodo ƒe Kpɔɖeŋu Nyui\nƑomedodo nyuitɔ kekeake ƒe kpɔɖeŋu si ƒomewo asrɔ̃e enye ƒomedodo kplikplikpli si le Yehowa Mawu kple eƒe Tenuvia dome. Woɖea lɔlɔ̃ fiaa wo nɔewo le mɔ deblibo aɖe nu. Le ƒe akpe gbogbo manyaxlẽwo me la, gbɔgbɔmenuwɔwɔ si va zu Yesu Kristo emegbe la nɔ dzidzɔ ƒomedodo aɖe me kple Fofoa. Eɖɔ ɖekawɔwɔ sia ale: “Menye dɔnunɔla le egbɔ, eye menye amesi ƒe nu nyoa eŋu gbesiagbe, eye mekpɔa dzidzɔ le eŋku me ɣeawokatãɣi.” (Lododowo 8:30, NW) Vi la ka ɖe Fofoa ƒe lɔlɔ̃ dzi ale gbegbe be wòte ŋu gblɔ na ame bubuwo be yeƒe nu nyoa Yehowa ŋu gbesiagbe. Ekpɔa dzidzɔ le Fofoa gbɔ ɣeawokatãɣi.\nEsime Yesu nɔ anyigba dzi abe amegbetɔ ene gɔ̃ hã la, wogbugbɔ na kakaɖedzi Mawu ƒe Vi la be Fofoa lɔ̃e vevie. Le Yesu ƒe nyɔnyrɔxɔxɔ megbe la, ese Fofoa ƒe gbe be: “Amesia enye vinye, si gbɔ nyemelɔ̃a nu lena o la, si dzea ŋunye!” (Mateo 3:17) Lɔlɔ̃ ɖeɖe fia dedziƒoname le Yesu ƒe anyigba dzi dɔwɔwɔ ƒe gɔmedzeɣi kae nye si esia nye! Dzi anya dzɔe ŋutɔ be wòase be ye Fofo kpɔ ŋudzedze ɖe ye ŋu esime wògate ŋu ɖo ŋku eƒe dziƒogbenɔnɔ katã dzi.\nTo esia dzi la, Yehowa ɖo kpɔɖeŋu nyuitɔ kekeake ɖi le lɔlɔ̃ ɖeɖe fia eƒe xexeame katã ƒe ƒomea le mɔ si de keŋkeŋ nu. Ne míelɔ̃ Yesu Kristo la, Yehowa alɔ̃ míawo hã. (Yohanes 16:27) Togbɔ be míase gbeɖiɖi aɖeke tso dziƒo o hã la, míakpɔ Yehowa ƒe lɔlɔ̃ɖeɖefia le nuwɔwɔwo me, le Yesu ƒe tafevɔsa si wòna me, kple le mɔ bubuwo nu. (Yohanes I, 4:9, 10) Yehowa sea míaƒe gbedodoɖawo gɔ̃ hã heɖoa wo ŋu le mɔ si aɖe vi na mí wu nu. (Psalmo 145:18; Yesaya 48:17) Esi míele ƒomedodo kplikplikpli tum ɖo kple Yehowa la, eƒe ɖetsɔleme si me lɔlɔ̃ le la gadzea mía ŋu ɖe edzi wu.\nYesu srɔ̃ alesi wòaɖe veveseseɖeamenu, ameŋububu, dɔmenyonyo, kple ɖetsɔleme deto afia ame bubuwoe le Fofoa gbɔ. Eɖe nu me be: “Nusiwo ke wɔm [Fofo la] le la, esiawo Vi la hã wɔna nenema ke. Ke Fofo la lɔ̃a Via, eye nusiwo katã wɔm eya ŋutɔ le la, efianɛ.” (Yohanes 5:19, 20) Míawo hã míate ŋu asrɔ̃ alesi míaɖe lɔlɔ̃ afia amewoe to kpɔɖeŋu si Yesu ɖo esime wònɔ anyigba dzi la sɔsrɔ̃ me.—Filipitɔwo 1:8.\nLɔlɔ̃ Ðeɖe Fia le Ƒomea me—To Mɔ Ka Nu?\nEsi wònye ‘Mawu nye lɔlɔ̃’ eye wòwɔ mí ‘ɖe eƒe nɔnɔme nu’ ta la, míate ŋu asee be wolɔ̃ mí eye míate ŋu aɖe lɔlɔ̃ afia hã. (Yohanes I, 4:8; Mose I, 1:26, 27) Ke hã, ŋutete sia mevana le eɖokui si o. Be míate ŋu aɖe lɔlɔ̃ afia la, gbã la, ele be míase le mía ɖokui me be míelɔ̃ míaƒe kpeɖeŋutɔ kple mía viwo. Da ŋku ɖi nàde dzesi nɔnɔme nyoameŋu siwo le wo si, aleke kee wòaɖa dze nu sue le gɔmedzedzea me o, eye nàde ŋugble le esiawo ŋu. Ðewohĩ àgblɔ be, ‘Nu dodzidzɔname aɖeke mele srɔ̃nyeŋutsu [srɔ̃nyenyɔnu alo vinyewo] ŋu o.’ Amesiwo wodi srɔ̃ na mado dzidzɔ ɖe wo srɔ̃wo ŋu tututu o. Ame aɖewo madi be yewoadzi vi hafi o. Ke hã, de ŋugble le alesi Yehowa bu eƒe kpɔɖeŋu srɔ̃nyɔnu, si nye Israel-dukɔa, le ƒe alafa ewolia D.M.Ŋ. me ŋu kpɔ. Esime eƒe nyagblɔɖila Eliya ƒo nya ta be Yehowa subɔlawo megale Israel-dukɔa ƒe to ewoawo me o la, Yehowa lé ŋku ɖe wo me nyuie hekpɔ ame agbɔsɔsɔ aɖe—wo katã le ame 7,000—siwo si nɔnɔme nyui le le eŋkume. Ðe nàte ŋu asrɔ̃ Yehowa to ŋkuléle ɖe nɔnɔme nyui si le wò ƒomea me tɔwo si ŋu mea?—Fiawo I, 19:14-18.\nGake be nàte ŋu ana ƒomea me tɔ bubuwo nase le wo ɖokui me be èlɔ̃ yewo la, ele be nàdze agbagba vevie aɖee fia. Ɣesiaɣi si nàde dzesi nane si dze na kafukafu la, ɖe wò ŋudzedzekpɔkpɔa gblɔ. Esi Mawu ƒe Nya nɔ nyɔnu zazɛ ɖɔm la, egblɔ nɔnɔme vevi aɖewo le nyɔnua ƒe ƒomea ŋu: “Viaŋutsuwo tsona heyranɛ; srɔ̃a kafunɛ.” (Lododowo 31:28) De dzesi alesi ƒomea me tɔwo ɖe woƒe ŋudzedzekpɔkpɔ gblɔ na wo nɔewo faa la. Ne vifofo aɖe kea nu kafua srɔ̃a la, eɖoa kpɔɖeŋu nyui na viaŋutsu, hedea dzi ƒo nɛ be wòazu amesi akafu srɔ̃a bɔbɔe ne eva ɖe srɔ̃.\nEle be dzilawo hã nanɔ wo viwo kafum. Ema ate ŋu akpe ɖe wo ŋu be woatu bubunɔameŋu ɖo ɖe ɖeviawo ƒe dzi me. Ne woagblɔe tututu la, ɖe ame ate ŋu ‘alɔ̃ ehavi abe eɖokui ene’ ne medea bubu eɖokui ŋu oa? (Mateo 22:39) Le go bubu me la, ne dzilawo bua fɔ wo viwo ɣesiaɣi eye womekafua wo gbeɖegbeɖe o la, ɖeviawo magade bubu wo ɖokuiwo ŋu o eye asesẽ na wo be woaɖe lɔlɔ̃ afia ame bubuwo.—Efesotɔwo 4:31, 32.\nKe ne womenyi wò le aƒe si me lɔlɔ̃ le me o ya ɖe? Àte ŋu asrɔ̃ alesi woɖea lɔlɔ̃ fianae godoo. Afɔɖeɖe gbãtɔ enye be nàde dzesi kuxia ahalɔ̃ ɖe edzi be ehiã be yeatrɔ asi le eŋu be wòanyo ɖe edzi. Mawu ƒe Nya, Biblia, naa kpekpeɖeŋu gã aɖe le go sia me. Woate ŋu atsɔe asɔ kple ahuhɔ̃e. Ne míelé ŋku ɖe mía ɖokui ŋu le Biblia ƒe nufiafia siwo le abe kpɔɖeŋu ƒe ahuhɔ̃e ene me la, kpɔtsɔtsɔ, alo gbɔdzɔgbɔdzɔ, siwo le míaƒe tamebubu ŋu dzena míekpɔna nyuie. (Yakobo 1:23) Le ɖekawɔwɔ me kple Biblia ƒe nufiafiawo la, míate ŋu atrɔ asi le numame manyomanyo ɖesiaɖe ŋu. (Efesotɔwo 4:20-24; Filipitɔwo 4:8, 9) Ehiã be míawɔ esia edziedzi, eye ‘míagagbɔdzɔ le nu nyui wɔwɔ me gbeɖe o.’—Galatiatɔwo 6:9.\nAsesẽ na ame aɖewo be woaɖe lɔlɔ̃ afia le alesi wonyi woe alo dekɔnu ta. Gake numekuku siwo wowɔ nyitsɔ laa ɖee fia be woate ŋu aɖu mɔxenu mawo dzi. Ðk. Daniel Goleman, si bi ɖe tagbɔdɔdada me, ɖe nu me be ‘woate ŋu agbugbɔ asi atrɔ le nɔnɔme siwo ƒo ke ɖe to le dzia me vĩ tso ɖevi me ke la gɔ̃ hã ŋu wòanyo.’ Ƒe alafa 19 kple edzivɔwo enye si va yi la, Biblia ɖee fia be le Mawu ƒe gbɔgbɔa ƒe kpekpeɖeŋu me la, woate ŋu atrɔ nusiwo xɔ dzia me la. Exlɔ̃ nu mí be: ‘Miɖe ame xoxoa kple eƒe nuwɔnawo ɖa, eye mido amenyenye yeye la.’—Kolosetɔwo 3:9, 10.\nNe ƒomea nya ke ɖe kuxia ŋu ko la, woƒe nuhiahiãwo anɔ tame na wo woatsɔ asrɔ̃ Biblia. Le kpɔɖeŋu me, nukatae màwɔ numekuku tso nya si Biblia gblɔ ku ɖe “lɔlɔ̃” ŋu o? Ðewohĩ àke ɖe mawunyakpukpui abe esia ene ŋu be: “Miese Hiob ƒe dzidodo, eye miekpɔ Aƒetɔ la ƒe nuwuwu bena, Aƒetɔ la yɔ fu kple dɔmetɔtrɔ kple nublanuikpɔkpɔ.” (Yakobo 5:11) Emegbe dzro Biblia ƒe nuŋlɔɖi si ku ɖe Hiob ŋu me eye nalé ŋku ɖe alesi Yehowa ƒe dɔme trɔ ɖe Hiob ŋu eye wòkpɔ nublanui nɛ la ŋu. Ðikeke mele eme o be àdi be yeasrɔ̃ Yehowa le dɔmetɔtrɔ ɖe wò ƒomea ŋu kple nublanuikpɔkpɔ na wo me.\nGake esi míenye ame madeblibowo ta la, ‘mí katã míedaa vo zi geɖe’ le nuƒoƒo me. (Yakobo 3:2) Le ƒomea me la, ɖewohĩ míado kpo aɖea zazã ɖe mɔ si dea dzi ƒo na ame nu. Afisiae gbedodoɖa kple ŋuɖoɖo ɖe Yehowa ŋu hiãna le. Mègana ta o. ‘Do gbe ɖa madzudzɔmadzudzɔe!’ (Tesalonikatɔwo I, 5:17) Yehowa akpe ɖe amesiwo di be woaɖe lɔlɔ̃ afia yewo le ƒomea me kpakple amesiwo dina be yewoaɖee afia gake womete ŋu ɖenɛ fiana o la ŋu.\nGakpe ɖe eŋu la, Yehowa na kpekpeɖeŋu le Kristo-hamea me lɔlɔ̃tɔe. Yakobo ŋlɔ bena: “Ne mia dome ame aɖe ƒe lãme gblẽ [le gbɔgbɔ me] la, neyɔ hamemegãwo vɛ, ne woado gbe ɖa ɖe eta, eye woasi ami nɛ le [Yehowa] ƒe ŋkɔa me.” (Yakobo 5:14) Ẽ, hamemegã siwo le Yehowa Ðasefowo ƒe hamewo me ate ŋu ana kpekpeɖeŋu gã aɖe ƒome siwo me tɔwo wòle sesẽm na be woaɖe lɔlɔ̃ afia wo nɔewo la. Togbɔ be hamemegãwo menye susumedɔdalawo o hã la, woate ŋu akpe ɖe wo hati xɔsetɔwo ŋu dzigbɔɖitɔe, menye be woagblɔ nusi wòle be woawɔ la na wo o, ke boŋ woaɖo ŋku Yehowa ƒe nukpɔsusu dzi na wo ahado gbe ɖa kpli wo kple ɖe wo ta.—Psalmo 119:105; Galatiatɔwo 6:1.\nLe Tohru kple Yoko gome la, Kristotɔ hamemegãwo sea woƒe kuxiawo hefaa akɔ na wo ɣesiaɣi. (Petro I, 5:2, 3) Ɣeaɖewoɣi la, hamemegã aɖe kple srɔ̃a va srãa wo kpɔ ale be Yoko nate ŋu akpɔ viɖe tso hadede kple nyɔnu Kristotɔ si kpɔ nu teƒe, amesi ate ŋu aɖo ŋku edzi na Yoko be ‘wòalɔ̃ srɔ̃a’ me. (Tito 2:3, 4) To nugɔmesese kple veveseseɖeamenu ɖeɖe fia ɖe hati Kristotɔwo ƒe fukpekpewo kple nuxaxawo ŋu me la, hamemegã va zua “sitsoƒe tso ya nu, bebeƒe tso tsidzadza nu.”—Yesaya 32:1, 2.\nTo hamemegã dɔmenyotɔwo ƒe kpekpeɖeŋu me la, Tohru va kpɔe dze sii be kuxi le ye ŋu le yeƒe seselelãmewo ɖeɖe fia me eye be le “ŋkeke mamlɛawo” me la, Satana dzea ƒome ƒe ɖoɖoa dzi. (Timoteo II, 3:1) Tohru ɖoe be yeakpe akɔ kple yeƒe kuxia. Eva kpɔe be lɔlɔ̃ si yemete ŋu ɖena fiana o la tso lɔlɔ̃ si womeɖe fia ye le yeƒe ɖevime o la gbɔ. To Biblia sɔsrɔ̃ moveviɖoɖotɔe kple gbedodoɖa dzi la, Tohru va nɔ tɔtrɔm ɖe Yoko ƒe seselelãme nuhiahiãwo ŋu vivivi.\nTogbɔ be Yoko doa dziku ɖe Tohru ŋu hã la, esi wòva se ƒome si me wòtso gɔme hekpɔ eya ŋutɔ ƒe gbɔdzɔgbɔdzɔwo la, edze agbagba vevie be yeakpɔ nyuiƒe si le ye srɔ̃ŋutsua ŋu. (Mateo 7:1-3; Romatɔwo 5:12; Kolosetɔwo 3:12-14) Eɖe kuku na Yehowa vevie be wòado ŋusẽ ye be yeayi edzi alɔ̃ ye srɔ̃a. (Filipitɔwo 4:6, 7) Le ɣeyiɣi aɖe megbe la, Tohru va te lɔlɔ̃ ɖeɖe fia, wònye dzidzɔ na srɔ̃nyɔnua.\nẼ, ne esesẽna na wò be nàse le ɖokuiwo me be wolɔ̃ ye le ƒomea me eye wòsesẽna na wo be nàɖee afia la, àte ŋu aɖu kuxi ma dzi godoo. Mawu ƒe Nya na mɔfiame nyuiwo mi. (Psalmo 19:8) Ne èkpɔ alesi wònye ŋkubiãnyae, ne èdze agbagba be yeakpɔ ƒomea me tɔwo ƒe nyuiƒe, ne èsrɔ̃ Mawu ƒe Nya hetsɔe de dɔwɔna me, ne èɖo ŋu ɖe Yehowa ŋu to gbedodoɖa vevie me, eye ne èdi Kristotɔ hamemegã tsitsiwo ƒe kpekpeɖeŋu la, àte ŋu aɖu nusi adze abe mɔxenu dziŋɔ si le mia kple wò ƒomea dome dzi. (Petro I, 5:7) Wò hã àte ŋu akpɔ dzidzɔ, abe alesi srɔ̃ŋutsu aɖe kpɔe ene le United States. Wode dzi ƒo nɛ be woaɖe lɔlɔ̃ afia srɔ̃a. Esime wòtsɔ dzideƒo gblɔ mlɔeba be “Melɔ̃ wò” la, ŋuɖoɖo si srɔ̃a na la wɔ nuku nɛ. Etsɔ dzidzɔvi gblɔ be: “Nye hã melɔ̃ wò, gake esiae nye zi gbãtɔ le ƒe 25 me si nègblɔe alea.” Mègalala eteƒe nadidi nenema hafi nàɖe lɔlɔ̃ afia wò kpeɖeŋutɔ kple viwòwo o!\nYehowa naa kpekpeɖeŋu le eƒe Nya, Biblia, me\nƉoe Ɖe Amewo Ɖoe Ɖe Amewo Miɖe Lɔlɔ̃ Fia le Ƒomea Me\nw02 12/15 axa 26-29